Benarkah “Reverse Parking” Lebih Selamat?

Apabila kita memasuki tempat letak kereta terutamanya di pusat membeli belah atau pejabat, kita dapat perhatikan beberapa cara pemandu meletakkan kereta mereka di kotak parking. Ada pemandu yang terus memandu masuk ke kotak parking. Teknik parking ini dipanggil forward parking. Ada juga pemandu  yang mengundurkan kereta mereka untuk masuk ke kotak parking. Teknik mengundur ini dipanggil reverse parking.

Meletakkan kereta kita menggunakan teknik reverse parking dikatakan LEBIH SELAMAT berbanding  terus masuk ke kotak parking atau forward parking. Ianya bukan sahaja lebih selamat, malah dikatakan lebih efisyen dari beberapa aspek.

Apabila mengundur masuk ke kotak parking, kita akan mengundur masuk ke tempat yang kosong dan selamat. Ianya mungkin sedikit sukar dan mengambil masa yang lebih terutamanya kepada pemandu yang baru. Namun begitu, semasa ingin keluar daripada kotak parking, kita boleh terus memandu tanpa perlu meluangkan masa untuk mengundur.

Sekiranya kita meletakkan kereta secara forward parking, walaupun mudah bagi kita untuk masuk, semasa ingin keluar dari kotak parking kita terpaksa mengundur ke laluan kenderaan lain yang mungkin bergerak laju. Ini pastinya kurang selamat kerana bahagian belakang kereta kita boleh dilanggar oleh pemandu yang lalai.

Cuba bayangkan sekiranya kereta kita diapit oleh sebuah Toyota Alphard di sebelah kanan dan sebuah Mitsubishi Triton di sebelah kiri. Adakah mudah untuk kita mengundur keluar kereta kita?

Walaupun kereta kita dilengkapi reverse sensor, kita masih perlu memusingkan kepala ke belakang untuk melihat dan memastikan tiada kereta lain di laluan belakang kita. Kereta yang berada di kedua-dua belah tadi pastinya akan mengggangu line of sight kita. Tambah buruk lagi sekiranya kenderaan di sebelah kita tadi cermin tinted sampai level 90% gelap gelita. Macam mana nak nampak kenderaan yang lalu-lalang di belakang?

Sekiranya kita meletakkan kereta kita secara reverse parking, ini tidak akan menjadi masalah. Tak kira apa jenis kereta pun yang mengapit kita, kita tak perlu memusingkan kepala secara berlebih-lebihan pun untuk melihat kenderaan yang lalu lintas di laluan kita. Walaupun mengambil masa sedikit semasa masuk, ianya sangat mudah apabila kita ingin keluar.

Bayangkan sekiranya kita mendapat suatu panggilan kecemasan, atau pusat membeli belah tadi terbakar dijilat api dan kita perlu keluar dari situ dengan kadar segera; adakah kita nak terhegeh-hegeh undurkan kereta atau terus sahaja pandu keluar?

Pada waktu sebegini, tumpuan kita pastinya terganggu dan kita mungkin mengundur secara gelojoh dan melanggar kenderaan lain yang sedang berada di laluan kita.

Dalam situasi kecemasan, masa adalah sangat berharga dan laluan keluar perlu lancar supaya semua orang boleh keluar dalam masa yang paling singkat.

Bayangkan sekiranya kita terlupa untuk menutup lampu semasa parking lalu bateri kereta kita menjadi 'kong' sehingga kita tidak dapat menghidupkan enjin. Dalam posisi manakah ianya lebih mudah untuk kereta kita ditolak oleh orang ramai atau dihidupkan dengan menggunakan jumper oleh kereta lain?

Pastinya dalam posisi reverse parking. Ini kerana ianya lebih mudah untuk terus tolak kereta keluar dari kotak parking tanpa perlu terkial-kial memusing stereng yang liat akibat power steering tak berfungsi. Lagipun, bateri kereta kita letaknya di depan, bukan di belakang.

Jadi, cara parking yang manakah anda akan praktikkan selepas ini?

Jangan lupa SHARE artikel ini dengan kawan-kawan anda, agar mereka juga teriluminasi seperti anda.


6 karakter tipikal bos yang anda harus bersedia untuk hadapi

Sebelum anda memasuki alam pekerjaan, sudah tentu ini soalan WAJIB yang anda akan tanya pada rakan-rakan anda di luar sana kan? Percayalah ada di antara mereka yang tidak jujur dengan anda. Mungkin anda akan rasa tertipu apabila sudah mula bekerja nanti. Tetapi jangan berasa risau dan takut, anggap sahaja ini satu cabaran besar untuk hidup anda. Nak berjaya mestilah kena kuat untuk hadapi semua cabaran ini kan? Orang yang bersabar akan dapat menikmati hidup ini dengan kemanisan, manakala bagi orang yang tidak mampu menahan kesabaran lagi, hidupnya akan penuh dengan kepahitan.

Mari lihat watak-watak yang mungkin ada pada bos anda :

Watak ini selalunya wujud dalam diri bos anda yang sentiasa 'mengagungkan' pangkat. Sebagai seorang bos, sudah tentu beliau akan mengarah anda untuk melakukan sesuatu. Tetapi, masalahnya beliau akan memberi arahan dengan cara yang kurang senang bagi anda seperti menggunakan nada yang sinis dan seumpamanya. Hal ini akan menyebabkan ramai di antara anda yang 'tidak tahan' untuk bekerja dengan beliau lagi kerana beliau akan sentiasa menghantui anda tatkala anda sedang berehat di rumah. Anda juga mungkin akan mengalami tekanan yang tinggi jika tidak mampu mengawal lagi keadaan lebih-lebih lagi apabila diberi tugas yang bukan dalam bidang anda. Ini juga akan membuat keadaan menjadi kelam-kabut kerana anda mungkin tidak tahu untuk melakukan tugas itu.

Jangan terkejut kerana watak ini juga ada dalam kalangan bos anda. Tetapi, hanya segelintir sahaja yang mempunyai watak tersebut disebabkan atas faktor-faktor seperti diberi kuasa yang tinggi tetapi tidak berminat untuk menjadi seorang bos. Selain itu, beliau juga lemah dalam mengurus sesuatu hal dan tidak mahu belajar untuk mengendalikan tugas dengan betul. Oleh sebab itu, beliau tidak dapat membuat keputusan dan sering bergantung terhadap keputusan pekerja beliau. Selalunya kalau anda mempunyai bos sebegini, ia akan menjadi sesuatu yang membebankan bagi anda kerana anda sendiri harus mengenal pasti dan selesaikan masalah tersebut.

'Kejap ada, kejap hilang' inilah watak seorang bos yang tidak memantau dan memimpin anda untuk melakukan sesuatu tugas kerana beliau kadang-kadang ada di pejabat dan kadang-kadang itu juga beliau selalu 'outstation'. Hal ini agak sukar untuk anda menghubungi beliau atas urusan kerja jikalau berlakunya kecemasan dan lebih-lebih lagi ia akan menyebabkan berlakunya hal salah faham antara anda dengan bos satu hari nanti.

Ego ini satu sikap biasa yang wujud dalam diri seseorang manusia. Tetapi, bagi bos yang mempunyai sikap ego ini, beliau lebih kepada mementingkan hal-hal kerja. Ini bermakna, hidup anda seperti robot yang akan mengadap kerja sahaja setiap hari termasuk pada hujung minggu anda. Beliau seorang yang jenis tidak akan mengambil peduli tentang cuti anda bersama keluarga dan lain-lain. Malahan, anda juga dikerah paksa membuat 'overtime' untuk menyiapkan kerja tersebut. Itu belum tentu anda boleh 'claim' kerana sesetengah syarikat tidak membayar 'overtime' anda. Walaupun beliau juga berkeluarga, tetapi tidak semua orang menghargai masa dengan keluarga. Mereka lebih mengutamakan kerja. Yang penting dapat memuaskan hati beliau dan 'client' serta memberi keuntungan syarikat.

Bos yang mempunyai watak ini lebih kepada bermain dengan emosi sendiri seperti 'mood swings'. Agak sukar jika mempunyai bos sebegini kerana beliau selalunya akan 'meledak' tidak tentu pasal meskipun perkara itu betul. Beliau seorang yang tidak tahu mengawal emosi dan sentiasa melepaskan emosi marah kepada anda. Hal ini akan menyebabkan anda cepat berasa menyampah dan kurang rasa hormat terhadap mereka. Walaupun kadang-kadang rasa takut untuk menyuarakan pendapat, tetapi anda harus sentiasa bersedia untuk tutup telinga dan telan apa jua yang beliau cakap. Bagi mereka, apa yang mereka marahkan itu betul semuanya. Bersabarlah.

Bertuahlah anda jika anda mempunyai seorang bos yang sempurna di depan mata anda. Bagi anda, beliaulah penyelamat kehidupan anda. Ada sesetengah bos ambil peduli tentang pekerjanya sama ada cukup atau tidak gaji yang diberikan atau elaun lain. Bos seperti ini suka bekerja dengan anda dan menjadikan satu kumpulan yang sempurna. Beliau akan memimpin anda dan sentiasa memberi semangat kepada anda. Jadi, anda tidak perlu bimbang tentang hari-hari anda di pejabat kerana semuanya akan indah. Anda sudah merasakan kemanisan bekerja dengan beliau dan selalu rasa bersemangat untuk pergi ke pejabat setiap hari. Tetapi jarang sekali anda akan jumpa bos seperti ini. Mungkin hanya 1 dari 100 sahaja yang ada pada masa kini.

Jadi, bagaimana? Sudah tahu watak mana yang ada pada bos anda? Mampu bertahan atau tidak? Fikir baik-baik sebelum membuat keputusan kerana zaman sekarang kadar pengangguran semakin meningkat dan banyak syarikat sudah memberhentikan pekerja mereka. Anda perlu tahu apa yang terbaik untuk diri anda demi masa depan yang cerah bersama keluarga. Walaupun bos anda bukan tergolong dalam 1 dalam 100 itu, tetapi mungkin beliau mempunyai watak yang lain sedikit seperti suka marah tetapi suka bersedekah. Tidak mustahil ada antara mereka yang berwatak begitu kan? Apa-apapun, jangan membuat keputusan terburu-buru melainkan anda sudah lama memikirkannya dan sudah tekad untuk berhenti kerja. Selamat berjuang dan berjaya demi masa depan !


Salah Faham Umat Islam Berkaitan Teori Sains Zaman Prasejarah

Artikel ini ditulis oleh saudara Ahmad Faezal di laman facebook miliknya dan pihak Iluminasi telah mendapatkan kebenaran beliau untuk mengulang siar penulisannya di laman blog ini. Semoga bermanfaat kepada semua.

Bidang prasejarah memang rumit. Lebih-lebih lagi jika zaman yang ingin dipelajari merentasi pra-Paleolitik. Sebab itulah ramai yang jauh terpesong oleh kerana penipuan yang dibuat pihak-pihak tertentu. Malang sekali mereka memperkudakan agama dalam usaha menyampaikan pendustaan mereka. Kata mereka, zaman hanya dibahagikan mengikut nabi (satu hujah boleh diterima), bahawa Paleolitik dan Neolitik hanyalah penipuan yang direncakan kafir (satu pendustaan yang nyata). Salah satu penyokong kepada pendustaan ini adalah video yang dimuatnaikkan di YouTube oleh nama pengguna ISMAIL2088.

Video ini boleh berikan gambaran kepada penahrifan fakta yang melanda. Hampir kesemua pertikaian terhadap zaman prasejarah ini sebenarnya berteraskan elemen utama video tersebut. Barangkali mungkin berniatkan untuk memperingati umat Islam di zaman penyelewengan. Namun, mereka sendiri adalah sebahagian daripada penyelewengan itu sendiri. Pokoknya, kekeliruan fakta melibatkan:

Antara hujah yang popular mengenai bidang ini adalah bahawasanya Nabi Adam as sendiri sudah pandai oleh kerana diajar. Sebenarnya sains tidak pernah memberitahu bahawa manusia prasejarah sekadar tinggal di gua. Itu hanyalah kesimpulan akibat kekurangan ilmu. Pertama sekali, pertikaian terhadap penggunaan Zaman Prasejarah sebenarnya datang daripada minda yang tidak faham definisi masa.

Secara fizikal, masa tidak wujud. Manusia sekadar ciptakan ukuran untuk menentukan pergerakannya sahaja. Ukuran ini berbeza di setiap dunia. Satu hari di Marikh adalah satu hari empat puluh minit di Bumi. Satu tahun di Marikh bersamaan 57 bulan dan empat hari di Bumi. Perbezaan ketara sebegini juga boleh didapati dalam hubungan antaraplanet yang lain. Mudah kata, masa tidak wujud secara fizikal.

Disebabkan itulah garisan masa prasejarah dipecah-pecahkan. Ukuran ini tiada beza dengan kalendar seperti Hijrah, Gregory dan Julian. Ramai tidak tahu kewujudan Kalendar Nanakshani, Minguo dan Juche Korea. Meskipun berbeza, masa tetap berjalan.

Masalah utama kepada hujah yang zaman sepatutnya dibahagikan mengikut nabi sebenarnya jelas. Sehingga hari ini, ulama’ tersohor dengan ilmu paling banyak pun tidak dapat tentukan tahun kematian Nabi Adam as. Tiada siapa tahu berapa lama sebenar-benarnya baginda hidup, berdasarkan kiraan moden kepada manusia kini.

Dan tiada siapa juga tahu tahun sifar iaitu pada ketika Nabi Adam as diturunkan ke Bumi. Makam baginda tidak pernah ditemui, barangkali mungkin telah hilang ketika ditenggelami Banjir Besar Nuh. Sekalipun tahu, tiada siapa berani buat eksperimen demi menjaga sensitiviti masyarakat setempat. Tentu ada yang marah jika saintis mengorek semula makam Nabi Adam as untuk kaji jasad baginda.

Maka alternatif yang paling logik adalah pembahagian masa dengan cara lain. Terdapat enam zaman yang membahagikan prasejarah:

Semua juga perlu tahu bahawa Paleolitik bukannya zaman permulaan manusia. Perkara ini akan dibincangkan, seiringan dengan penglibatan Charles Darwin dalam video Ismail.

Jika dirumuskan, pertikaian terhadap Zaman Batu adalah mengenai tahap kepintaran manusia. Di dalam video, manusia prasejarah digambarkan seperti beruk, jelas sekali menunjukkan tahap ilmu prasejarah pembuat video tersebut hanya berpaut (seperti beruk) kepada lukisan artis semata-mata. Manusia ketika Zaman Batu mempunyai berbagai-bagai jenis spesis. Salah satu daripadanya adalah Homo Erectus, yang mampu dirikan rumah untuk melindungi keluarga daripada angin kencang [1]. Kepintaran yang dimiliki Homo Erectus sebenarnya tidak bercanggah dengan pemahaman Islam yang Nabi Adam as telahpun diajar sebelum diturunkan ke Bumi.

Malang sekali dalam video Ismail, fakta ini tidak diberitahu. Tidak pelik kerana pemahaman prasejarah pun sudah terpesong apabila piramid dan Stonehenge dilibatkan dalam Zaman Batu. Kedua-dua pembangunan ini sebenarnya binaan pasca-Zaman Batu.

Di Perancis pula, sebuah gua yang ditutupi tanah runtuh mendedahkan barangkali kebudayaan Homo Neanderthals [2]. Penuh dengan tulang-tulang haiwan, timbulan batu-batu (stalagmite dan stalactite) dipecahkan untuk disusun dalam bentuk dua bulatan. Namun hasil kerja ini barangkali dibuat seorang gila. Mungkin sesuka hati orang ini bakar beruang dan susun batu. Maka pembinaan ini tidak boleh dijadikan hujah.

Tetapi spesis Neanderthals telah lama dianggap “penguasa api”. Masih belum ada bukti Neanderthals memiliki periuk belanga. Tetapi itu tidak jadi penghalang. Neanderthals didapati menjerang daging di dalam karung yang dibuat daripada perut haiwan untuk mengempukkannya. Mereka juga mampu cipta gam daripada getah pokok untuk kegunaan lembing [4].

Selain daripada cara hidup, Neanderthals juga mempunyai haluan perubatan yang rumit. Hasil daripada kajian gigi-gigi mereka, saintis temui bahawa seorang manusia Neanderthals di El Sidron sentiasa mengamalkan pemakanan poplar yang mempunyai asid untuk rawatan bisul gusi. Asid ini juga merupakan bahan aktif bagi aspirin dan penisilin [5].

Berdasarkan penemuan-penemuan ini, perlu tanya balik kepada diri sendiri tentang tahap kepintaran manusia Neanderthals. Mereka bukanlah beruk yang memegang kayu. Kewujudan mereka sekitar 350,000 hingga 40,000 tahun lepas menunjukkan populasi mereka daripada Portugal hingga Asia Tengah lenyap pada waktu kebangkitan Homo Sapiens (manusia moden).

Terdapat banyak teori yang mencadangkan punca kejatuhan Neanderthals. Tetapi apa yang pasti, amalan serta gaya hidup Neanderthals sememangnya tidak sama dengan haiwan tidak berakal. Lebih unik lagi, sekitar setengah juta tahun lepas, seorang pelukis bertangan kanan telah menggunakan gigi jerung untuk mencungkil di atas kulit kepah [6]. Ini adalah hasil seni manusia Erectus, yang bersama Neanderthals jelas sekali berakal sepertimana Homo Habilis mencipta alat-alat batu yang ditemui di Gaung Olduvai. Habilis sudahpun mampu menyembelih serta menyiat untuk kulit haiwan.

Di Gua Blombos, Afrika Selatan, bukti manusia menjalankan bidang perikanan sudah ketara [7]. Tulang yang dikorek menunjukkan bangkai ikan dengan alat batu, satu amalan pancing zaman dahulu. Maka jelas sekali, manusia prasejarah bukanlah seperti apa yang didendangkan: beruk berjalan. Mereka adalah manusia yang berakal pintar.

Memandangkan ilmu prasejarah video Ismail jelas terbukti lemah, sudah tentu ia tidak layak untuk membincangkan mengenai Charles Darwin dan evolusi. Menurut video tersebut, kerajaan Babylon sudah wujud berjuta-juta tahun dahulu. Bagi sejarawan, kenyataan sedemikian sememangnya bercanggah. Tetapi boleh dimaafkan kerana perkara ini mungkin kesilapan dari segi kata. Namun, penggunaan ukiran Tamadun Mesir Purba yang dianggap helikopter adalah satu lagi kekeliruan.

Ramai yang mungkin tidak tahu. Hieroglif ini adalah hujah utama golongan pseudosains bahawa satu masa dahulu, bangsa makhluk asing mendarat di Bumi dengan teknologi canggih. Pembuat video ini pula terlibat dalam pseudosejarah yang mengatakan Mesir Purba sudah maju.

Hieroglif ini terdapat di Kuil Firaun Seti I. Selain daripada helikopter, sesiapa pun boleh perasan ukiran kereta kebal, pesawat serta kapal angkasa. Namun dalam artikel berikut (klik sini) telah menjelaskan asal usul hieroglif ini, yang hanyalah satu pertindihan.

Penipuan dan pseudosejarah adalah apa yang video Ismail mampu bentangkan. Bidang –litik pun sudah terkial-kial, masakan –zoic mampu ditelusuri. Ini bukan masanya untuk membuka lembaran geologi sehingga ke Zaman Hadean iaitu ketika air hanya dalam bentuk molekul semata-mata. Namun, terdapat pelbagai jenis batu di Bumi yang telahpun wujud sejak Zaman Hadean lagi [9].

Antara zaman paling awal yang mendapati kewujudan kehidupan di Bumi ini adalah Zaman Proterozoic. Fokus utama bahagian ini adalah Charles Darwin. Sebenarnya beliau bukannya pelopor utama kepada ajaran Zaman Paleolitik, sepertimana video Ismail bentangkan. Secara asasnya, Darwinisme merupakan teori yang mengatakan :

semua spesis pada hari ini timbul melalui pemilihan semulajadi daripada kepelbagaian biodiversiti yang awal, sekaligus meningkatkan keupayaan spesis tersebut untuk bersaing, hidup dan membiak.

Itulah teori Charles Darwin. Tetapi beliau juga bukan pelopor kepada teori evolusi. Abu Uthman Amir bin Bahar (al-Jahiz) merupakan ahli biologi yang mengkaji teori evolusi berkurun sebelum Charles Darwin lagi. Menurut beliau, kesan-kesan daripada alam semulajadi akan mengubah variasi dalam genetik seekor haiwan. Beliau menemui bahawa situasi persekitaran jika tidak menentukan sekurang-kurangnya membantu dari segi perubahan ciri-ciri fizikal haiwan tersebut. Dari segi manusia pula, Al-Jahiz nampak bagaimana cuaca bertanggungjawab di sebalik warna kulit manusia.

Al-Masudi pula mendapati bahawa tumbuh-tumbuhan timbul daripada zat-zat besi, yang kemudian berkembang kepada fasa haiwan dan akhirnya selesai di peringkat manusia. Imam Raghib berpendapat bahawa manusia merupakan jirim tanah yang diberikan nyawa oleh Allah. Ketiga-tiga ilmuwan Islam ini membentangkan teori evolusi secara rumusan. Tetapi Ibnu Khaldun telah mengembangkan subjek ini ke tahap yang dipersetujui sains moden. Menurut Ibnu Khaldun, mineral telah berubah secara berperingkat menjadi tumbuh-tumbuhan dan haiwan. Fasa terakhir setiap peringkat berhubung dengan fasa awal peringkat lain. Fasa akhir tumbuh-tumbuhan berhubung dengan fasa pertama haiwan, iaitu siput dan haiwan bercangkerang.

Maka perlu berhijrah kembali ke zaman-zaman rumit iaitu ketika penghujung Zaman Vendian (sekitar 544 juta tahun dahulu) apabila Bumi mendapati kebangkitan kategori haiwan moden seperti porifera, obor-obor, terumbu, ulat annelid, serangga, dan echinoderm (tapak sulaiman, landak laut, gamat dsb). Yang paling utama sekali, kebangkitan salah satu kategori adalah moluska [10] yang merupakan kumpulan 85,000 spesis haiwan bercangkerang seperti direkod Ibnu Khaldun.

Perbincangan terpaksa dibawah jauh ke sini untuk jelaskan tahap pemahaman golongan yang kerap pertikai mengenai masa. Dan setakat ini, masih belum ditemui sumber yang mana Charles Darwin adalah pencipta Zaman Prasejarah. Ini adalah satu fitnah yang dibuat video Ismail.


Kisah Bruce Lee dikalahkan Allahyarham Dato Meor adalah tidak benar

Artikel ini ditulis bukan untuk memenangkan mana-mana pihak, tapi untuk memberi penjelasan yang benar kepada semua. Sekiranya kisah pertarungan Bruce Lee dengan Dato Meor disaksikan sendiri oleh anda, anda boleh menghubungi kami untuk berkongsi kisah yang sebenarnya. Namun artikel mengenai pertarungan Bruce Lee dengan Dato Meor yang telah tular sekian lama (sejak awal tahun 2000) ini perlu dihentikan segera kerana mengandungi banyak maklumat-maklumat yang mencurigakan dan salah justeru membuatkan bangsa kita, bangsa melayu dipandang rendah kerana dengan mudahnya mempercayai cerita yang disebarkan melalui internet.

Sebelum meneruskan pembacaan anda, kami ingin berkongsi dengan anda maklumat peribadi Dan Inosanto, seorang pakar seni mempertahankan diri juga seorang partner yang sangat rapat dengan Bruce Lee. Inosanto jugalah yang memperkenalkan nunchacku dan mengajar asas-asas pergerakan nunchaku kepada Bruce Lee. Boleh dikatakan Inosanto adalah orang yang sentiasa berdamping dengan Bruce Lee ke mana sahaja beliau pergi.

Dan Inosanto juga telah diberi tauliah oleh Bruce Lee untuk mengajar sistem seni mempertahankan diri yang dicipta olehnya (Jeet Kune Do). Walaupun begitu, Dan Inosanto bukan sahaja mahir dalam kung fu, tetapi beliau juga mahir dalam seni mempertahankan diri yang lain seperti Muay Thai dan juga Silat Kuntao. Pada era 70an, pencak silat dikenali dunia kerana beliaulah yang telah mencadangkan agar seni mempertahankan diri itu dimasukkan ke dalam filem Bruce Lee bertajuk Game of Death.

Menurut Dan Inosanto, memang benar Bruce Lee banyak juga mengkaji tentang silat. Namun beliau tidak pernah mengamalkannya atau menuntut ilmu persilatan dari mana-mana guru Silat Nusantara. Kisah-kisah mengenai pertemuan Bruce Lee dengan guru Silat Nusantara kebanyakkannya adalah palsu dan tidak benar.

Ini juga tidak benar. Bruce Lee memang mengaku ada meniru gaya orang lain. Bruce Lee telah meniru pergerakan Muhammad Ali iaitu pergerakkan shuffle kaki dan teknik melonggarkan kaki tetapi tiada pergerakan Silat yang digunakan oleh Bruce Lee. Banyak bezanya teknik pergaduhan jalanan Bruce Lee dengan Pencak Silat.

Dan Inosanto ada juga menyebut tentang hal ini. Beliau berkata bahawa kisah tidak benar ini harus dihentikan serta-merta kerana ianya telah menjadi kepercayaan ramai pengamal seni mempertahankan diri di Malaysia sejak tahun 2004. Mengikut cerita yang tersebar di internet, ketika Dato Meor Dalam perjalanan ke England, kapal terbang terlah berhenti seketika (transit) di Hong Kong pada 13 July 1973.

Apabila mengetahui Dato Meor sedang berada di Hong Kong, Bruce Lee lantas berjumpa Dato Meor untuk bertarung. Diceritakan juga bahawa Bruce Lee menyapa Dato Meor dengan sombong dan angkuh. Dato Meor pada ketika itu berumur 56 tahun dan Bruce Lee berumur 32 tahun. Akhirnya kerana terlalu dipaksa Bruce Lee, Dato Meor menggunakan teknik "Kipas Senandung" ke atas Bruce Lee menyebabkan Bruce Lee mengalami kecederaan dalaman justeru menjadi punca kematiannya. Semua kisah ini adalah tidak benar sama sekali.

Pertama sekali, kisah ini mula tular selepas kematian kedua-dua tokoh ini iaitu Dato Meor dan Bruce Lee. Semasa hayat mereka tidak pernah pula didengari tentang ini. Yang kedua, adakah logik sekiranya perjalanan dari England ke Malaysia, kapal terbang berhenti transit di Hong Kong? Tidak pula diceritakan punca transit ke Hong Kong tersebut. Ada ribut tornado di khaitulistiwa Malaysia agaknya.

Pada tahun 70an, Bruce Lee sudah menjadi seorang yang sangat sibuk dengan urusan kerjayanya. Beliau adalah superstar yang dikenali ramai dan juga seorang pengarah filem terkenal. Pasti ramai akan mengerumuni beliau dan menjadi saksi kisah tersebut kalau benar beliau datang ke lapangan terbang Kai Tak untuk bertarung dengan Dato Meor. Ditambah pula lapangan terbang Kai Tak Hong Kong telah memiliki cctv sejak awal tahun 70an lagi. Pasti ada rakaman peristiwa itu sekiranya benar.

Adakah pengawal keselamatan airport membiarkan saja mereka berlawan? Mustahil. Kalau ya pun, pasti sekuriti akan suruh bertarung di luar yang menguatkan fakta lagi bahawa Dato Meor tak akan boleh keluar dari airport sewenang-wenangnya ketika transit. Kalau terlepas flight macam mana? Bruce Lee bukan seorang yang suka mencabar orang yang tidak dikenalinya. Ini adalah fitnah ke atas Bruce Lee. Hakikatnya adalah berlawanan dengan kisah tersebut. Ramai yang mencabar Bruce Lee namun tidak diendahkan beliau. Dikatakan krew penerbitan yang pernah bekerja dengan Bruce Lee semuanya tergelak besar apabila mengetahui tentang cerita Bruce Lee dikalahkan Dato Meor ini.

Hal ini diceritakan sendiri oleh isterinya, Linda Lee Cadwell yang sangat terkilan dengan sikap media menyebarkan risalah palsu mengenai mendiang suaminya. Ada yang mengatakan punca kematian adalah disebabkan pengambilan dadah, dan ada juga mengatakan Bruce Lee dibunuh seseorang.

Yang sebenarnya, Bruce Lee mati disebabkan oleh Edema Sebebral dimana kondisi ini menyebabkan peningkatan jumlah air di dalam otak yang berpunca dari alahan Equagesic (meprobamate and aspirin). Equagesic digunakan oleh Bruce Lee untuk mengurangkan kesakitan ligamen, otot, saraf, tendon dan struktur yang menyokong tulang belakang.

Keputusan ini telah dikeluarkan bukan dari satu unit forensik, tapi dari banyak unit lain di seluruh dunia. Walaupun keputusan ujian ada mengatakan badan Bruce Lee mengandungi bahan seperti kanabis, namun itu bukanlah penyebab kematiannya.

Masih banyak lagi cerita palsu mengakui kononnya ada individu berjaya menewaskan Bruce Lee contohnya kisah Dicky Dzulkarnaen dari Indonesia dan Willem Reeders dari China. Kebanyakannya hanya untuk menaikkan nama dan memartabatkan pertubuhan masing-masing. Itu saja.

Bukan mahu merendahkan martabat Seni Persilatan Melayu. Kita sebagai bangsa Melayu memang perlu menjaga adat budaya kita agar kekal ke anak cucu. Apa lagi yang boleh ditinggalkan kepada generasi depan selain adat dan budaya? Penulis sangat mengagungkan Seni Silat dan juga Allahyarham Dato Meor Abdul Rahman. Namun kisah palsu yang tersebar ini harus dihentikan. Majulah seni, budaya, bangsa, seni silat dan pemikiran untuk negara. Wallahua'lam.


Guru Pra Sekolah: Hero yang tak didendang

Kerja merupakan salah satu ibadah yang mulia disisi agama. Semua agama menganjurkan penganutnya supaya bekerja untuk mencari nafkah hidup di samping memenuhi keperluan dan kehendak. Setiap pekerjaan yang meraih pendapatan halal adalah mulia. Entri kali ini akan akan mengupas tentang profession yang jarang dicanang oleh masyarakat, iaitu guru pra sekolah.

Mungkin ada yang terlepas pandang mengenai profession ini. Mana tidaknya, kerjaya sebagai guru pra sekolah ini dianggap sebagai satu kerja yang remeh kerana cuma bertanggungjawab mendidik kanak-kanak dibawah umur 6 tahun. Silibus yang diajar pula terlalu asas dan tidak kritikal seperti seorang guru yang mengajar di tahun 6 misalnya. Ini kerana, mereka perlu mencapai peratusan lulus UPSR yang ditetapkan oleh pengurusan sekolah demi menjaga standard sekolah masing-masing. Tambahan pula, sekolah yang mereka bertugas merupakan sekolah premier atau projek khas. Perkara ini turut dilalui oleh guru-guru di sekolah menengah yang mengajar murid PT3, SPM dan STPM.

Namun, sedarkah anda bahawa proses yang dilalui oleh bakal murid yang masuk ke sekolah bermula di satu tempat yang paling rendah dalam hierarki institusi pembelajaran, iaitu pra sekolah. Terdapat pelbagai jenis pra sekolah yang dibuka di Malaysia untuk waris menghantar anak-anak mereka mempelajari ilmu asas akademik samada kerajaan ataupun milik swasta. Ada yang memanggil dengan nama pra sekolah, Taska, Pasti, Tadika, Kindergarden dan bermacam lagi nama. Namun ia ditubuhkan dengan satu tujuan yakni memberi pendedahan awal kepada kanak-kanak sebelum melangkah ke alam persekolahan sebenar.

Hakikat yang perlu diketahui oleh masyarakat ialah tugas seorang guru pra sekolah bukanlah mudah seperti yang disangka. Ini kerana, seorang guru pra sekolah memerlukan kesabaran yang tinggi dalam menerapkan ilmu asas kepada kanak-kanak yang masih belum tahu apa-apa tentang akademik. Persiapan mental dan fizikal sangat diperlukan ketika menjalankan tugas. Pelbagai karenah anak-anak kecil yang perlu mereka tangani, sangat menguji kesabaran seorang guru pra sekolah.

Selain itu, guru pra sekolah biasanya seorang yang penyayang dan mesra kanak-kanak. Mereka tidak menganggap murid mereka sebagai seorang murid, tetapi menatang seperti anak atau adik kandung sendiri. Ini bertujuan menarik minak anak-anak untuk datang dan merasakan pusat pembelajaran pra sekolah itu seperti rumah mereka sendiri. Sehingga satu tahap ada guru  yang membancuh susu botol, membasuh air besar dan memasak sendiri makanan untuk murid mereka. Alangkah mulianya hati seorang guru pra sekolah.

Tidak dinafikan ramai juga ibu bapa yang mula mendidik anak mereka sebelum dihantar ke pra sekolah lagi, namun bagi ibu bapa yang tidak berkesempatan, pra sekolahlah medium pertama untuk anak-anak mendapat pendedahan.  Paling mengharukan, apabila anak mereka pulang sambil petah membaca doa makan,doa tidur dengan irama yang diajar. Mengenali huruf ABC, mengira 1,2,3 dan mengaji Alif Ba Ta sudah cukup membuatkan ibu bapa tersenyum gembira mengenangkan anak kecil mereka yang membesar dengan bijak.

Oleh itu, hargailah pengorbanan mereka sebagai soerang insan yang mula-mula  memberikan pendidikan formal kepada kita dan anak-anak kita. Acapkali kita terbaca  appreciation post di media sosial yang dipos oleh mereka yang bergraduasi, cuma menyebut nama pensyarah-pensyarah, guru sekolah menengah, guru sekolah rendah dan guru tuisyen. Jarang sekali ditujukan untuk guru pra sekolah. Adapun yang sudah lupa siapa guru yang membasuh air besar mereka ketika di pra sekolah dahulu.

Walaupun tidak pernah meminta untuk dicanangkan nama mereka, tetapi cara itu sudah cukup untuk membuatkan mereka gembira dan tahu anak kecil didikan mereka dahulu adalah seorang graduan yang berjaya hari ini. Menjelang Hari Guru yang bakal tiba, cuba hubungi mereka dan bertanya khabar. Sungguhpun mereka tidak lagi mengenali anda, tetapi cara itu cukup untuk membuatkan mereka rasa dihargai dan menitiskan air mata. Bagi sesiapa yang mempunyai isteri, ibu atau ahli keluarga yang bertugas sebagai seorang guru pra sekolah, anda sangat bertuah kerana mereka adalah insan yang paling sabar dan mulia. Ingatlah, memang bukan mereka yang mengajarkan anda tentang perubatan, undang-undang mahupun kejuruteraan, tetapi merekalah yang mengajar anda mengeja dan menyebut perkataan-perkataan tersebut.


Puteri Diana Punca Keretakan Perkahwinan Diraja?

Anda fikir anda tahu semuanya mengenai Charles dan Diana? Fikir semula. Dalam biografi baru oleh ahli sejarah Amerika Sally Bedell Smith, pendedahan yang meletakkan semua kesalahan di kaki Diana, bukannya Charles.

Bercakap di dalam dan di luar rekod itu kepada rakan-rakan dan kenalan yang tidak pernah bercakap sebelum ini, Bedell Smith mendedahkan tentang seorang puteri tidak stabil yang merbahaya dan paranoid, bertunang dengan seorang lelaki yang tahu sedikit tentang bagaimana untuk mencintai atau dicintai. "Perubahan mood secara tiba-tiba, letupan kemarahan dan merajuk berpanjangan" ciri-ciri tahun pertama perkahwinan mereka, beliau menulis di dalam buku bertajuk, Prince Charles: The Passions Dan Paradoks Of An Improbable Life.

Menurut Bedell Smith, masalah itu bermula walaupun sebelum mereka berkahwin lagi. Untuk Charles, ia seolah-olah beliau terjerumus ke dalam perkahwinan yang diatur-spekulasi di akhbar tentang urusan mereka mencapai tahap yang agak teruk, sehingga bapanya, Prince Philip, menasihatinya untuk sama ada menamatkan hubungan atau mencadangkan Charles bertunang secara paksa. Tetapi ia masih tidak membahagiakan mereka. Diana menjadi paranoid dengan merasakan bahawa seluruh Istana telah cuba untuk mengawalnya dan Charles masih berharap dengan bekas kekasihnya, Camilla. Dalam perjalanan pulang dari latihan persalinan busana kedua perkahwinan mereka, Bedell Smith menyatakan Diana menangis teresak-esak di dalam kereta. Ketika berbulan madu, hubungan mereka menjadi lebih keruh - Diana menangis di bilik tidurnya, dan tidak hadir untuk makan malam dengan Ratu dan keluarga (pelanggaran protokol secara tiba-tiba). Mengalami insomnia, "dan gangguan pemakanan puteri itu yang "menurun dari hari ke hari" dan kecenderungan untuk mencederakan diri sendiri menjadi semakin jelas.

"Apa pula sekarang,Diana?" Charles bertanya."Apa yang telah saya katakan sekarang yang membuat kamu menangis?" Bedell smith melaporkan."Berulang kali,beliau menjelaskan bahawa hubungannya dengan Camilla Parker Bowles adalah kisah silam. Beliu cuba menenangkan Diana, tetapi merasakan tidak mempunyai kekuatan untuk membendung kekusutan emosi puteri itu, yang mengejutkan beliau dalam keadaan yang tegang dan tiba-tiba.Hingga ke tahap kemuncaknya,beliau mula mencari perlindungan di kawasan desa Balmoral dengan kotak cat, buku-buku,galah pancing dan senapang tetapi semua itu hanya membuatkan isterinya yang masih muda itu lebih terkilan.

Seorang mentor yang lebih tua mencadangkan Charles untuk mendapatkan bantuan psikiatri, malah turut mencadangkan penggunaan Valium(sejenis dadah)-tetapi Diana menolak pengunaan dadah, menurut penulis,"yakin dalam paranoidnya bahawa Keluarga Diraja sedang mencuba untuk menenangkannya."

Akhirnya seorang ahli terapi telah dipanggil, Dr.Alan McGlashan, tetapi turut ditolak oleh Diana. Sebaliknya Charles pula yang mendapatkan bantuan McGlashan, dan menurut penulis, Charles terus menggunakan khidmatnya selama 14 tahun selepas itu."Rakan Charles, Laurence Van der Post berkata, McGlashan melihat Charles sebagai 'salah faham dan dahaga' kepada 'kasih sayang semulajadi dan spontan', dan menyediakan putera berkenaan dengan "penghormatan yang layak dimiliki oleh semangat semula jadinya"

Buku ini seterusnya menjelaskan tentang tahap cemburu Puteri itu dan kecenderungan untuk bertikam lidah dan bergaduh. Bedell Smith menyatakan, Putera itu memberitahu sepupunya Pamela Hicks, bahawa "Diana akan mengungkit secara berterusan walaupun ketika dia sedang bersembahyang. Dia 'akan memukulnya di kepala ketika Putera itu melutut.'

Kehidupan lampau Diana telah mempengaruhi ketidakstabilan mentalnya. Di dalam biografi Andrew Morton yang terkenal, (di mana Diana mengaku turut terlibat), Morton melaporkan beliau beberapa kali cuba untuk membunuh diri, menderita Bulimia (sejenis penyakit berkaitan diet pemakanan,kemurungan) berulangkali,mencederakan diri sendiri, dan kebimbangan.

Bedell Smith meletakkan kesalahan kepada kekurangan emosi di kedua-dua pihak dalam cara asuhan mereka. "Diana terseksa oleh rasa kekosongan dan ditinggalkan,beliau takut diabaikan; beliau mempunyai kesukaran untuk mengekalkan hubungan; dan beliau membuatkan orang-orang yang rapat dengannya seperti 'dicangkuk'. Akhirnya,kerana kecewa,merekameninggalkan beliau." tulis Bedell Smith.

Penjelasan lanjut tentang kemarahan Diana-yang membawa kepada beliau menjatuhkan diri sendiri ke tingkat bawah ketika mengandung, dan melukakan diri sendiri dengan pisau, serpihan kaca dan pisau cukur-menggambarkan seorang wanita yang sangat terganggu, jauh dari tanggapan 'Ratu di hati' dan "Puteri kepada rakyat' yang patut menjadi legasi selepas kematiannya.

Salah seorang bekas penasihat putera memberitahu Bedell Smith bahawa selepas bertemu Diana, beliau pernah berfikir: 'Seolah-olah terdapat rod keluli di atas belakang wanita ini. Bapa Diana, Earl Spencer, kemudian mengesahkan apabila beliau berkata: 'Diana sangat yakin dengan keputusannya dan sentiasa mengikut caranya sendiri. Saya rasa Prince Charles sedang memahaminya sekarang.'

Permusuhan Diana terhadap Charles tidak terkecuali dijelaskan oleh Bedell Smith. Dia membenci semua hobi beliau, polo beliau, lukisan beliau, berkebun, bahkan minatnya kepada Shakespeare, menurut penulis. "Diana mengejek kepadanya dengan berkata, 'Anda tidak akan menjadi Raja', dan dibuang ramai kawan-kawan lama beliau - termasuk Romseys, Palmer-Tomkinsons dan Ahli Parlimen Tory Nicholas Soames. Membenci apa-apa yang berkaitan dengan kehidupan silam Charles, dia juga mendesak untuk menyingkirkan Harvey, seekor labrador(anjing) kuning, yang telah dihantar untuk tinggal dengan salah satu penasihat putera itu."

Akhirnya, pasangan itu mengambil keputusan untuk tidak tinggal sebumbung,-"Di Highgrove, yang melibatkan Charles berpindah ke bilik persalinan untuk tidur di atas katil perseorangan, bersama-sama dengan patung beruang yang dipakai pakaian yang cantik," kata Bedell Smith dalam tulisannya.

Sebagai percubaan terakhir untuk berdamai, Ketua Biskop Canterbury telah dihantar, tetapi, menurut penulis, beliau "melihat hanya 'sedikit bukti' bahawa Diana 'bersedia untuk membuatkan perkahwinan itu menjadi kenyataan' dan membuat kesimpulan 'dengan sedikit kesedihan, Charles adalah lebih berdosa daripada orang yang berdosa'."

Apabila akhirnya dinasihatkan berpisah, Bedell Smith berkata "Semua orang dalam keluarga Charles menyebelahinya, termasuk Princess Margaret, yang sebelum ini telah menunjukkan kebaikan, malahan kelembutan, kepada Diana. Prince Philip menghantar surat yang panjang kepada anaknya, memuji ketabahan beliau. "

Setelah berpisah,hubungan mereka nampaknya lebih tenang, dengan Charles sekali-sekala singgah untuk melawat dan berunding dengan beliau tentang anak-anak mereka. Tetapi seperti yang ditulis Bedell Smith: "Apabila Charles mendengar berita tentang kematian Diana semasa melalui terowong Paris dengan Dodi Al-Fayed, dia menjadi tertekan. Pada 7.15 pagi, apabila anak-anaknya terjaga, dia memberitahu mereka apa yang telah berlaku."

Kemudian, membidas dengan kesedihan, kasihan diri sendiri dan penyesalan, putera itu berpaling kepada istana beliau. 'Mereka semua akan menyalahkan saya, bukan?' Katanya sayu."

Rujukan: explosive new book details paranoia and instability that rocked a royalmarriage


Percaya muzik dapat memberi inspirasi kepada ramai, 5 beradik ini jadi pemuzik jalanan

Muzik merupakan salah satu cabang seni yang sangat luas yang menggabungkan bunyi-bunyi vokal dan instrumental termasuk bunyi-bunyi semula jadi dan persekitaran atau rekaan dengan satu cara yang dianggap memuaskan mengikut estetika, corak pemikiran dan emosi manusia yang juga boleh mencerminkan sesuatu budaya tertentu.

Bagi masyarakat terdahulu, muzik dijadikan sebagai platform untuk menyampaikan nasihat dan sindiran kepada masyarakat agar lebih peka dengan keadaan sekeliling dan permasalahan awam. Contohnya seperti lagu-lagu dari Allahyarham Tan Sri S.M. Salim, perhatikan bait-bait liriknya penuh dengan sindiran dan nasihat kepada masyarakat.

Penghibur Jalanan pula merupakan penggiat seni di bahu-bahu jalan yang tidak mengenakan sebarang bayaran sebagai upah akan tetapi hanya memerlukan sumbangan ikhlas dari penonton atau pendengar yang sudi hadir. Sumbangan atau wang yang diberi itu akan dijadikan sebagai imbuhan atas persembahan yang dipertontonkan, ianya juga merupakan cara orang ramai menghargai dan memberi semangat kepada sang penghibur agar terus berkarya dan tidak serik untuk menghiburkan umum yang lalu lalang.

Kumpulan Young Buskers AOR merupakan kumpulan yang terdiri daripada 5 orang adik beradik kandung dan dibimbing oleh tenaga pengajar peribadi dan diurus sepenuhnya oleh ibu mereka sendiri, Puan Maznah Ahmad,selaku Pengurus. Kumpulan ini ditubuhkan pada 20 November 2013. Mereka menetap di Alor Setar, Kedah. Selain bergerak di jalanan, mereka juga menerima sebarang jemputan dan persembahan. Mereka mengenakan bayaran mengikut tempat serta masa majlis. Mereka juga merupakan sebuah kumpulan penghibur jalanan yang berdaftar di bawah “Malaysian Buskers Club (MYBC)” yang diketuai oleh En Wady Bin Hamdan.

Untuk pengetahuan anda maksud disebalik nama “Young Buskers AOR” ialah “Penghibur Jalanan Muda Alor Setar”. Antara tujuan penubuhan kumpulan ini adalah untuk :

Young Buskers AOR mempunyai misi mereka yang tersendiri iaitu untuk memupuk semangat kerjasama, bertanggungjawab serta menjadi insan yang cemerlang.

Jika anda berada di sekitar Alor Setar dan ingin melihat persembahan yang menarik dari Young Buskers AOr anda boleh datang ke

Jam : 5pm – 7pm (SET 1) 830pm – 1030pm (SET 2)

Jika anda berminat untuk menempah mereka untuk memeriahkan majlis anda, sila kunjungi laman facebook mereka iaitu Young Buskers. Kalau anda tidak dapat melihat persembahan mereka secara live, jangan risau tim iluminasi akan upload sebuah video persembahan dari mereka. Semoga terhibur.


Petua menghilangkan bau busuk pada kaki dan kasut anda

Terdapat 2 penyebab utama yang anda perlu untuk tahu apabila kaki ada berbau. Sebab utama itu adalah berpunca dari peluh dan bakteria. Sebenarnya peluh semata-mata bukan menyebabkan kaki anda berbau tetapi bakteria yang hidup subur di persekitaran kawasan yang lembap itulah yang mewujudkan bau menjadi busuk. Peluh sebenarnya tidak berbau bagi sebahagian besar manusia kecuali peluh yang datang dari kelenjar dari kawasan ketiak dan kemaluan.

Terdapat protein dan asid amino dalam peluh yang dihasilkan oleh kelenjar (dipanggil kelenjar apokrin) yang memakan bakteria dan memberikan bau yang tidak menyenangkan. Bakteria akan makan peluh pada kaki anda dan mengeluarkan sejenis gas yang menyebabkan bau itu datang. Jadi pastikan anda menjaga kaki anda supaya ia sentiasa kering dan bersih.  Jika bakteria pada kaki anda dapat dihapuskan, anda tidak perlu lagi berasa bimbang mengenai kaki anda yang berbau walaupun berada di dalam bilik dengan orang lain di sekeliling. Terdapat 5 petua yang kami ingin kongsikan untuk anda bagi mengatasi masalah kaki berbau.

Garam epsom dapat meneutralkan bau dan juga mampu untuk meringankan beban kaki anda yang sakit. Apa yang anda perlu adalah sebekas air suam (8 gelas air suam) dan juga secawan garam epsom. Rendam kaki anda selama 30 minit sebanyak 1-2 kali sehari. Selepas itu pastikan kaki anda di lap dengan tuala supaya ia kering. Anda juga boleh memasukkan hirisan lemon dan juga bunga-bungaan  didalam bekas air tersebut untuk sesi aromaterapi.

Terdapat pelbagai jenama sabun anti bakteria yang terdapat di pasaran ini. Anda boleh menggunakannya untuk membasmi bakteria yang terdapat pada kaki anda. Anda hanya perlu menyental kaki anda dengan sabun anti bakteria sekerap mungkin. Ini untuk memastikan supaya kaki anda bebas dari bau yang tidak menyenangkan. Lap sehingga kering selepas membasuh kaki.

Elakkan untuk memakai sarung kaki jenis nylon kerana ia mampu untuk memerangkap kelembapan pada kaki anda. Sebaiknya guna sarung kaki jenis cotton kerana kaki anda dapat bernafas melaluinya. Jika kaki anda cepat berpeluh dan lembab, pastikan anda membawa lebih sarung kaki supaya anda dapat menukarnya jika kaki mula berpeluh.

Cari kasut yang mempunyai fabrik yang mempunyai pengaliran udara. Ini untuk memastikan kaki anda mempunyai udara untuk memastikan ia dapat bernafas sekaligus mengurangkan peluh dan bau. Antara fabrik yang sesuai untuk kasut adalah seperti cotton atau kulit. Anda juga dinasihatkan supaya tidak memakai kasut yang ketat.

Anda sebenarnya boleh menggunakan penyembur disinfectant untuk menyembur pada bahagian dalaman kasut anda tetapi ada cara lagi mudah dan jimat. Anda hanya perlu menggunakan tepung jagung dan menabur pada bahagian dalaman kasut anda. Tepung jagung berfungsi untuk menyerap kelembapan dan juga bau yang tidak menyenangkan pada kasut anda.


10 Tips sebelum anda ke PBAKL 2017

Pesta Buku Antarabangsa Kuala Lumpur kembali lagi ke PWTC bagi tahun ini selepas berhijrah sebentar ke MAEPS Serdang bagi edisi 2016. Ramai penerbit buku menarik nafas lega kerana PBAKL 2017 seolah kembali ke lokasi asal yang sudah jadi trademark pada setiap PBAKL yang berlangsung.

Berikut merupakan panduan kepada orang ramai yang buat pertama kalinya hendak ke sana tahun ini.

Kami belum pasti apakah ada kelainan untuk tahun ini tetapi jika anda ke PBAKL dengan harapan untuk membeli novel-novel berbahasa Inggeris, pilihan anda tidaklah sebanyak jika dibandingkan dengan pesta buku Big Bad Wolf. PBAKL walaupun namanya Antarabangsa tetapi lebih memfokuskan kepada penerbit-penerbit dalam negeri untuk memasarkan buku mereka dalam satu pesta yang penuh buku. Ada ura-ura penerbit luar masuk tahun ini tetapi kami tak sempat lagi berkunjung untuk dapatkan kepastian.

Kalau berharap nak menelaah buku dengan selesa macam tengah lepak dekat kedai sambil minum browse-browse buku, maaflah. Kuburkan saja impian anda tu. PBAKL di PWTC memang terkenal sebagai kawasan yang pengunjungnya padat dan memang agak kurang selesa untuk meninjau buku dalam kondisi yang optimum.

Kebanyakan gerai pameran hanya mempunyai satu lorong di antaranya untuk memaksimakan penggunaan ruang lantai.

Berdasarkan pengalaman saya menghadiri setiap pesta buku dari tahun 2010 hingga sekarang, waktu terbaik untuk berkunjung ke PBAKL adalah pada waktu pejabat hari bekerja. Hujung minggu adalah waktu yang elok dielakkan kerana pengunjungnya terlalu ramai. Kalau nak datang malam pun boleh tetapi selalunya pada waktu tu, pempamer pun nampak macam malas nak layan sebab kepenatan membuatkan mood nak meninjau jadi kurang.

Untuk yang berkeluarga, jika anda hendak ke sana untuk membeli buku-buku bagi ibu bapa, pergilah berasingan dan tak perlu bawa anak-anak anda. Ini sesuatu yang serius kerana dengan kepadatan gerai pameran dan jualan, serta jarak yang kecil di antara gerai-gerai, agak sukar untuk ibu bapa mampu mengawasi anak-anak sambil melihat buku-buku yang ada.

Buat dua sesi, sesi pertama untuk meninjau buku-buku untuk anak-anak. Layankan saja apa permintaan anak-anak, kejar mereka jika perlu, berpenatlah sedikit pada hari itu untuk memenuhi keperluan buku pilihan anak-anak anda. Tak perlu tengok langsung untuk anda. Sesi kedua pula, jadikan khas untuk ibu bapa saja. Minta cuti dari kerja. Pergi sebagai suami isteri dan imbau kembali zaman remaja ketika dating bersama-sama. Berpegangan tanganlah ketika melihat buku-buku yang ada.

Perlu diberitahu, PBAKL bukanlah ruangan yang mesra keluarga. Penggunaan troli agak sukar dinavigasi. PBAKL juga selalunya mengambil ruang beberapa tingkat yang perlu diharungi dengan lif ataupun tangga.

Jika anda mahu bawa stroller ketika mengunjungi PBAKL, pastikan daya ketahanan anda tinggi kerana ramai orang nak cepat-cepat di sana. Akan berlaku insiden orang terlanggar anda atau anda tak perasan belakang anda orang tak boleh lalu kerana anda tutup jalan dengan stroller. Jika bawa stroller, pastikan stroller tidak mengganggu ruang jalan dan pastikan juga yang lebih penting, anda mampu melihat stroller setiap masa.

Bergantung. Ada satu restoran mahal di PWTC. Saya tak ingat namanya. Memang mahal dan hanya untuk golongan bangsawan, tetapi oleh kerana status itu, ia menjadi tempat makan paling selesa dalam PBAKL kerana suasananya yang tenteram dan tenang. Cuma jangan terkejut tengok bil yang sampai.

Selain itu, pada edisi PBAKL 2015 dulu, pihak penganjur mewujudkan gerai jualan pada setiap kaunter PWTC yang menjual makanan ringan dan air. Lebih mahal daripada biasa harganya tapi untuk pengunjung, tidak ada banyak pilihan yang ada. Nak lagi murah? Lepas dah penat, tanya orang ramai, mana "benteng?" Lokasi yang digelar benteng ini adalah tempat food truck menjual makanan ringan beratur. Cuma tidak ada tempat makan dan minum yang sempurna disediakan jadi ramai yang memilih untuk duduk saja di atas lantai depan pintu masuk.

Pada edisi 2016 di MAEPS, agak mudah makanan didapati kerana ada banyak lokasi kedai makan dan food truck diwujudkan untuk memenuhi permintaan pelanggan. Kembalinya ke PWTC membuatkan makanan kembali jadi isu PBAKL.

Saya gemar menaiki LRT. Ada stesyen PWTC yang berdekatan tetapi pengunjung masih perlu berjalan ke bangunan PWTC selama 10 minit (lebih kurang). Ada laluan pejalan kaki berbumbung yang memudahkan perjalanan cuma untuk mereka yang membawa anak-anak, perlulah berwaspada kerana ada keperluan turun naik tangga.

Ada juga kawasan parkir kereta dengan kadar bayaran tetap di sebelah kawasan LRT PWTC yang saya tak ingat namanya. Selain itu, penggunaan teksi, Uber dan Grab juga rasanya akan rancak sepanjang tempoh PBAKL berlangsung untuk memudahkan perjalanan orang ramai.

Soalan itu susah nak dijawab kerana citarasa tiap orang berbeza.

Mereka yang gemar buku agama, buku indie, buku novel remaja lokal, buku DBP, buku PTS, buku rujukan sekolah, komik-komik tempatan dan beberapa genre lain pasti rasa berbaloi. Jika anda ke sana untuk membeli novel berbahasa Inggeris, ada jualannya dilakukan tetapi agak rendah kuantitinya. Berkemungkinan besar anda akan balik ke rumah merungut bertanya "di mana pestanya?"

Kemunculan penulis yang keluar dari sarang. Selebriti dan artis pasti akan ada. Pelancaran buku. Sesi soal jawab. Sesi perbahasan. Sesi bual bicara. Sesi dialog. Yang dikhabarkan akan berlaku sebagai kemuncak tahun ini adalah himpunan 1000 penulis di PBAKL yang akan menggabungkan nama besar seperti Hilal Asyraf, Ramlee Awang Murshid dan ramai lagi. Inilah masanya penulis yang selama ini anda kenali melalui teks, boleh berlakon macam dia rock star.

Ni kalau nampak orang kau suka, kau nyorok balik buku atau balik tiang, tak dapat la kami nak menolong.

Jom kita sama-sama meriahkan PBAKL 2017 tahun ini. Jangan lepaskan peluang yang hanya datang setahun sekali ini. Mana tahu penulis-penulis Iluminasi akan berada di sana.


Bahayanya Beli Loteri Walaupun Sekadar Cuba-Cuba

Pakcik Jamal berjalan mendekati kedai itu. Dadanya berombak-ombak takut melihat barisan manusia beratur. Ada Cina, Melayu, India berbaris menunggu giliran.

Dia berdiri dengan mengepal not RM2 dalam poketnya lalu beratur bersama-sama mereka yang ada. Cepat-cepat Pakcik Jamal menanggalkan songkok yang dia pakai dari tadi, rasa segan tiba-tiba menyelubungi diri. Dia berdiri sambil tangannya menjinjing songkok sambil dia menjenguk ke belakang takut ada orang yang dia kenali perasan kehadirannya di situ.

Cepat-cepat dia memasukkan resit dalam poket. Dia melangkah pergi lalu di belakangnya berdiri beberapa orang lelaki Melayu lain menunggu giliran.

Esoknya, bangun awal pagi selepas bersarapan, dia bergegas meninggalkan rumah lalu menuju ke kedai suratkhabar. Dia pantas membuka halaman suratkhabar berbahasa Inggeris itu lalu menyelak cepat-cepat.

Luruh jantungnya memegang suratkhabar itu. Terpapar jelas dalam suratkhabar, 2785 tempat ketiga cabutan semalam. Lama Pakcik Jamal berdiri di depan kedai sehingga Muthu menegurnya.

"Eh Uncle Jamal, kenapa berdiri saja?" tegur Muthu. Pakcik Jamal diam saja memandang Muthu lalu dia tunjukkan keputusan loteri yang dicetak hari itu, lalu mengeluarkan resit tiket loteri yang dibelinya semalam.

"Wah! Uncle! Uncle dah kaya!" kata Muthu. Kelu lidah Pakcik Jamal berkata-kata.

"Nanti Uncle dah tak payah kerja sapu la, Uncle. Lagipun dah tua, kenapa kena kerja lagi? Now you can retire Uncle," sambung Muthu. "Pergi claim la Uncle! Belanja saya la lepas tu."

Pakcik Jamal mengangguk-ngangguk. Dia tak pasti ke mana hala tujunya. Dia berjalan dan berjalan sehinggalah dia sampai ke masjid. Dia merenung masjid itu dari jauh lalu menolak pintu masjid memasuki perkarangannya.

"Assalamualaikum," kata dia melihat seorang yang nampaknya jauh lebih muda berbanding dia, sedang mencuci bahagian tempat berwuduk.

"Tak ada, selalunya dia tak datang awal-awal pagi ni. Ada urusan dengan dia ke Tuan?" tanya lelaki itu.

"Maaf. Nama saya Jamal," katanya menghulurkan salam. "Saya ada masalah sikit ni, masalah besar."

Lelaki itu menutup pili air lalu mengesat tangannya dengan tuala. "Saya Razak, siak masjid ni. Masalah apa tu Tuan?"

"Macam ni," kata Pakcik Jamal lalu menceritakan masalah yang sedang dihadapinya. Razak mengangguk-ngangguk kepala lalu tergelak dia mendengar kisah Pakcik Jamal.

"First time beli terus kena? Hebat tu!" kata Razak. Pakcik Jamal hanya tersengih.

"Entah lah dik, Pakcik tak ada la tanya dekat kedai dia," jawab Pakcik Jamal.

Razak merenung ke halaman masjid yang kosong dan tenang. Dia tersengih panjang mendengar kisah ajaib Pakcik Jamal itu. Dia faham dilema yang dihadapi beliau, duda beranak 3. Masih bekerja sebagai penyapu sampah sambilan untuk menyara hidup. Tiba-tiba, pada umur 52 tahun didatangkan habuan besar yang tanpa ada usaha keras, hanya sekadar satu cuba-cuba nak tengok apa yang seronok sangat berjudi.

"Saya ilmu agama pun ada la sikit, Pakcik. Tapi yang saya tau, dalam hal pakcik ni, duit tu statusnya haram, jadi tak boleh diguna untuk kepentingan peribadi pakcik," kata Razak. Wajahnya jadi sugul kerana melihat Pakcik Jamal berkerut dahinya.

"Saya tak tau macam mana nak jawab situasi Pakcik tu, maaf, tapi hukumnya jelas haram," kata Razak. "Terpulang pada pakcik apa saja keputusan pakcik ambil, tapi kerana saya dah dengar semua, saya kena jelaskan lah betul-betul yang pakcik tak boleh guna duit tu."

"Aku nak buat apa dengan duit tu?" tanya Pakcik Jamal. Nampak benar kecewanya.

"Pakcik boleh ambil," jawab Razak. "Sedekahkan semuanya, gunakan duit tu untuk kepentingan orang ramai."

Pakcik Jamal merenung wajah Razak. "Tapi Pakcik boleh ubah hidup pakcik ni nak, kerja 10 tahun simpan pun tak tentu boleh dapat sama."

Razak hanya mengangkat bahunya, dia tak tahu macam mana nak jawab soalan itu. Ilmunya belum cukup kerana dia sedar dalam keadaan begitu, hujahnya belum cukup untuk menyedarkan seseorang yang sudah nampak tanda hilang rasionalnya.

"Pakcik, saya doakan pakcik pilih jalan yang betul," kata Razak.

"Sebab tu kita dilarang dan ditegah berjudi pakcik, walaupun cuba-cuba nak tengok saja pun. Kita boleh nampak dah masalah yang boleh jatuh menimpa kita kalau kita sekadar cuba, sebab hati kita tak cukup kuat nak lawan godaan dia," kata Razak.

Pakcik Jamal mengangguk faham. Memang dia menyesal walaupun niatnya pada mula, hanya mahu cuba-cuba.

Pakcik Jamal menyeluk saku lalu mengira duit yang ada untuk makan tengahari, sementara menunggu tiba waktu kena masuk kerja. Fikirannya mula mempersoalkan bermacam perkara di minda.


Ini 'subculture' yang pernah popular di Malaysia sebelum adik-adik Raver dilahirkan

Seperti diketahui umum, pada era 90an industri muzik tanahair telah berkembang pesat. Pelbagai  genre muzik yang baru telah dibawa masuk ke Malaysia dalam pelbagai medium. Pengaruh ini menular melalui internet, media cetak(zine,majalah) dan juga pita rakaman yang diimport khas dari luar.  Remaja khususnya, tidak hanya tertumpu pada genre rock sahaja ketika itu, walaupun hakikatnya,awal 90-an merupakan zaman emas kepada genre Rock Kapak ini. Ini terbukti apabila muncul banyak kumpulan muzik yang membawa genre alternatif seawal 90an lagi. Melodi yang ternyata berbeza 360 darjah dari bunyian yang biasa didengari di Malaysia pada masa itu.

Namun, bunyian baru yang dibawa masuk bukanlah sekadar halwa telinga dan kelainan, tetapi ia datang dengan pakej gaya hidup ataupun budaya selari dengan muzik yang dimainkan. Lain genre, lain pula gaya hidupnya kerana setiap muzik yang dimainkan, ada jiwa dan cerita didalamnya. Setiap bait-bait lirik itu ada penghayatan hingga terbawa kepada lifestyle pengikut genre masing-masing. Oleh sebab itu, perlu diketahui, sub budaya barat yang diilkuti oleh remaja pada masa kini adalah dibawah pengaruh muzik itu sendiri. Entri kali ini akan berkongsi tentang beberapa sub budaya yang telah masuk ke Malaysia sejak 90-an lagi sebelum kewujudan Budak Raver.

Jika sebut Grunge, sudah semestinya ramai yang membayangkan Kurt Cobain dan kumpulannya Nirvana. Tidak dapat dinafikan, pengaruh   budaya Grunge amat terkesan kepada anak muda pada masa itu, dengan lagu yang dibawa oleh Nirvana. Hakikatnya perkataan grunge mula digunakan oleh Mark Arm, vokalis band Green River (kemudiannya Mudhoney).

Grunge secara asasnya membawa maksud kotor, tidak teratur atau kesederhanaan. Musik grunge pula dipenuhi oleh riff-riff dengan distorsi gitar yang bingit, ketukkan drum yang berat, dan lirik  berkisarkan tekanan perasaan, kehidupan masyarakat, sosial dan lain-lain. Pakar muzik berpendapat  bahawa muzik grunge merupakan evolusi dari musik hardcore punk, heavy metal, dan indierock.

Walaubagaimanapun, Grunge bukanlah muzik semata-mata kerana definisi grunge itu melibatkan mentaliti, gaya hidup kebebasan dalam muzik. Baju/kemeja lusuh, kasut Converse, rambut panjang berjurai, dan jeans koyak menjadi dresscode bagi pengikut grunge.  Sehingga pada lewat 90an, bandar Alor Setar pernah mendapat jolokan Alor Seattle kerana komuniti Grunge yang ramai membanjiri bandar itu. Seattle merupakan tempat dimana bermulanya budaya grunge di Amerika. Band seperti Dead Mushroom, Butterfinger, Juxtaposed antara yang awal mempelopori muzik genre grunge di Malaysia. Sehingga ke hari ini lagu mereka masih dimainkan oleh pengikut atau peminat grunge sungguhpun ada yang sudah melewati usia 30an.

Antara sub budaya yang begitu popular di kalangan remaja lewat 90-an. Skinhead satu sub budaya yang berasal dari Jamaica lalu terus berkembang di England atas pengaruh muzik ska dan raggae. Dipelopori oleh golongan working class khususnya, Skinhead adalah satu sub budaya yang penuh dengan nilai-nilai yang positif dan menitikberatkan attitude smart,clean & tough sebagai prinsip.

Genre lain seperti Oi!, Hardcore, Ska-Punk, Punk Rock dan Rock Ballads adalah diantara yang menjadi ikutan  Skinhead. Lirik mereka acapkali bercerita mengenai kehidupan, perjuangan dan pemberontakkan yang dilalui dalam kehidupan seharian mereka. Sangat mudah untuk kita mengenalpasti seorang pengikut skinhead, iaitu melalui dresscode mereka. Imej kemas yang ditampilkan seperti berkepala botak, berkemeja lengkap dengan braces, seluar jeans potongan lurus dan juga but Dr. Martens.

Sungguhpun begitu, Skinhead pada dasarnya bukan sekadar luaran, tetapi berkait dengan rohani dan kolam jiwa. Ramai juga pengikut yang tidak mengenakan dresscode seperti yang dinyatakan, namun kita boleh mengenali seseorang pengikut skinhead melalui attitude, cara pergaulan, dan prinsip hidup mereka.

Jika di Malaysia, angka pengikut skinhead boleh dikatakan antara yang ramai. Band Seperti ACAB, Roots n Boots, dan The Official antara band yang terawal mempelopori genre ini. Muzik mereka boleh dikatakan sangat berkualiti, sarat dengan mesej dan melodi yang menangkap jiwa dan raga.

Merupakan singkatan dari perkataan Modernist, Mods adalah budaya yamg datang terlebih dahulu sebelum berpecah kepada cabang yang lain seperti Skinhead dan Punk. Turut dipelopori oleh golongan working class di British, Mods mempunyai prinsip dan pegangan yang tidak lari jauh dari Skinhead. Mods lebih cenderung kepada fashion dan skuter di samping mempunyai pengaruh genre muzik yang tersendiri.

Jika dilihat pada awal kewujudan, pengikut Mods banyak dipengaruhi oleh bunyi-bunyian dari genre Modern Jazz, Blues, Psychedelic, Pop dan R&B. Mereka gemar berkumpul di pub dan kelab menari bersama-sama mengikut rentak lagu. Walaupun mereka datang dari golongan working class, tetapi dresscode yang dipamerkan mereka mempunyai kelas yang tersendiri. Sut lengkap yang ditempah khas, dengan kasut kulit bertumit, menjadi dresscode yang ikonik kepada pengikut Mods.

Tak lengkap jika seorang pengikut Mods itu tidak memiliki sebuah skuter. Skuter manual buatan Itali seperti Vespa dan Lambretta menjadi kenderaan rasmi buat seorang pengikut Mods tegar. Jika memiliki skuter pula, wajiblah memiliki sepasang jaket parka labuh dengan lencana target yang menjadi lambang rasmi kepada pengikut Mods. Di Malaysia, pengikut  Mods wujud di setiap negeri dan paling ketara boleh dilihat di Kelantan. Band yang mempunyai pengaruh Mods telah wujud sejak 60an lagi seperti M. Osman dan Les Fentos, The Strangers, Eddie Ahmad & The Antartics dan banyak lagi untuk disenaraikan. Awal 90an muncul pula band berkualiti yang mengetengahkan genre Alternatif Rock dan Brit Pop dan mempunyai pengaruh Mods seperti OAG, The Times(awal 2000), dan Bittersweet(lewat 2000).

Boleh dianggap sebagai kembar kepada budaya skinhead, Punk telah masuk ke Malaysia seawal 80an melalui pengaruh muzik. Sekumpulan anak muda dari Terengganu telah menghidupkan scene punk di sana dengan jumlah pengikut yang boleh dikira dengan jari. Penghujung 80an, wujud sebuah band dari Terengganu yang bermain secara serius. Band tersebut diberi nama Malaria dan mereka sempat merakamkan demo yang tidak dapat dipastikan kesudahannya.

Waktu itu,telah wujud zine-zine yang memberi info tentang pergerakan punk di Malaysia dan luar negara seperti 'Aedes' karya Joe Kidd dan 'Thrash Attack' karya Aziz. Kemudian budaya ini terus menular di semenanjung dan menjadi satu komuniti yang besar di Malaysia sehingga  hari  ini.  Imej yang ditampilkan oleh pengikut punk ini boleh dikatakan agak hardcore pada masyarakat. Ini dapat dilihat melalui rambut mohawk, berjaket kulit penuh lencana, spike tajam yang menakutkan dan penuh kata-kata kesat diconteng pada jaket. But Dr. Martens paras lutut menaikkan lagi imej mereka sebagai seorang punkers sejati.

Namun jika dikaji pada roots, punk  diantara sub budaya yang sarat dengan emosi dan prinsip. Komuniti mereka juga dipelopori oleh golongan bawahan. Punk bukan hanya bercerita tentang rambut mohawk, tetapi ia mengenai attitude dan prinsip seseorang. Kehidupan seharian yang dihimpit oleh kos sara hidup dan pandangan negatif masyarakat, membuatkan punk sangat sensitif tentang isu kemanusiaan.

Oleh itu, lagu dan lirik yang dimainkan sangat berkait rapat dengan kehidupan mereka. Sub budaya ini dijadikan sebagai way of life, dan bukanlah pada satu hari saja dalam seminggu. Hakikatnya, hati budi seorang pengikut punk lebih bersih dari orang biasa. Mereka lebih mengamati setiap nilai dalam kehidupan. Walaupun media pernah memberi persepsi yang buruk tentang budaya punk, namun ia sangat aktif di seluruh Malaysia dari perlis hinggalah ke Sabah. Band seperti Carburetor Dung, Hijrah(sekarang Pilgrims), Sex & Violence(sekarang ACAB), Karatz, Subculture dan The Bollocks  menjadi antara band terawal membawa genre punk rock/punk.

Pernah menjadi kontroversi pada tahun 2001, sekumpulan remaja yang menjadi pengikut black metal ditahan atas sebab mengamalkan budaya yang berlari daripada akidah umat islam. Namun sejauh mana kesahihan itu, tidak dapat dipastikan. Jika dilihat pada kronologi, budaya blackmetal ini mula meresap kedalam jiwa remaja melalui muzik. Penghujung 90an menyaksikan variasi genre muzik mula masuk kedalam Malaysia. Muzik metal yang menjadi akar mula berpecah kepada sub-subnya seperti thrash metal, grindcore, death metal, black metal dan lain-lain.

Jika dikaji selidik, terlampau banyak sumber yang menceritakan tentang perjalanan black metal di eropah. Lagu-lagu mereka lebih kepada anti-agama dan memuja syaitan. Dresscode mereka yang serba hitam, dengan jacket kulit, gelang spike dan but creeper, mengundang kegerunan buat sesiapa yang melihat. Ada juga yang memakai celak dan gincu berwarna hitam. Beberapa ritual yang dijalankan ketika gig black metal berlangsung seperti meminum darah kambing hitam dan memijak kitab suci agama masing-masing, mengundang  keraguan buat pemerhati scene. Di Malaysia pula, ada yang berpendapat bahawa budaya black metal yang dibawa cuma sekadar luaran dan tidak berkait dengan rohani. Sejauh mana kesahihan itu tidak dapat dipastikan.

Malaysia tidak kurang hebatnya dengan kewujudan band yang mempunyai pengaruh dalam black metal seperti Radia, Nebiras, Bazzah, Hayagriva, Misanthrope, Mistik, Nakaratul Khaum dan lain-lain lagi. Sehingga kini masih terdapat ramai pengikut black metal di Malaysia. Ini disokong dengan penganjuran gig-gig black metal di sekitar Ipoh, Penang dan Kuala Lumpur. Namun pengikut black metal yang rata-rata sudah mencecah usia 30an dan lebih cenderung kepada melayan muzik semata-mata, tidak kepada fesyen atau falsafah (way of life).

Istilah hip hop  diperkenalkan oleh remaja afrika dan latin yang tinggal di tengah-tengah bandar New York seawal 1970. Dari pengaruh muzik lalu meresap kepada gaya kehidupan dan terbentuk sub budaya yang diberi nama hip hop. Pada asalnya, mereka mula mendendangkan lagu dengan lirik-lirik puitis tanpa iringan sebarang instrumen muzik. Daripada rentak tersebut, tercetus idea daripada golongan tersebut dengan menamakan rentak itu sebagai rap.

Budaya ini kemudiannya masuk ke dalam Malaysia melalui lagu-lagu artis hip hop terkenal dari barat seperti DMC, Beastie Boys dan LL Cool J. Pengaruh mereka merebak sehingga dijadikan budaya  pada ketika itu. Aktiviti "break dancing"  merupakan ritual kepada pengikut hip hop. Mereka akan berkumpul di bandar untuk bersantai bersama-sama sambil mempamerkan skil break dance masing-masing.

Dresscode memakan belanja yang agak tinggi kerana hip hop memakai pakaian yang berjenama dan mahal. Disebabkan itu, hip hop dipelopori oleh remaja yang datang dari keluarga yang berada. Berbaju T atau jersi besar, seluar londeh dan kasut Adidas Superstar antara starter pack untuk seorang pengikut hip hop. Pada sekitar 90an telah wujud kumpulan yang mengetengahkan genre hip hop seperti KRU, 4U2C, NICO, dan Naughtius Maximus. Namun genre yang dibawa mereka tidak dapat diterima masyarakat membuatkan mereka menukar kepada genre yang lebih ringan seperti pop.

Setelah budaya hip hop makin berkembang, muncul kumpulan rap seperti Urban Exchange dan Poetic Ammo. Diantara kumpulan rap Melayu yang terkemuka pada ketika itu adalah Too Phat.  Pelbagai kecaman dilontarkan keatas mereka kerana dianggap membawa genre yang pelik, tak kurang juga ada yang mengangkat mereka sebagai pioneer dalam dunia hip hop di Malaysia kerana membawa nama Malaysia ke seluruh pelusuk dunia. Too Phat yang dianggotai oleh Malique dan Joe Flizzow itu lama kelamaan menjadi fenomena di Malaysia sehingga mereka disambut baik di Amerika. Kini artis rap solo seperti Altimet (dahulunya ahli kumpulan Teh Tarik Crew) dan Waris mewarnai scene hip hop di Malaysia.

Masih ada lagi beberapa sub budaya yang tidak diceritakan. Secara jelas dapat kita rumuskan bahawa semua sub budaya yang dibawa masuk ini adalah melalui pengaruh muzik semata-mata. Zaman demi zaman berlalu, muncul pula budaya Raver yang tidak tahu dari mana akar umbinya. Lambakan anak-anak muda yang dikenali sebagai Budak Raver mencemari scene sub budaya yang pernah wujud di Malaysia. Bagi mereka, tarian sotong terkinja-kinja itu mungkin sangat cool, namun bagi generasi X, ia sesuatu yang memalukan, tiada prinsip dan halu tuju. Mungkin ada pembaca yang tidak bersetuju dengan apa yang diceritakan diatas kerana beranggapan ada sub budaya yang bergelumang dengan dadah, alkohol dan pergaulan bebas. Tidak dapat dinafikan elemen itu wujud, tapi sebagai manusia yang mempunyai akal kita harus peka dalam memilih apa jua jalan. Apapun yang menjadi pilihan, mesti ada batasnya asalkan tidak lari dari landasan agama. Diharap perkongsian ini memberikan pengetahuan kepada pembaca.


[sarkastik] Tak suka bagi signal masa memandu? Kajian ini kata tindakan anda betul

Memberi lampu isyarat ketika membelok merupakan satu tindakan yang selama ini disebutkan sebagai etika ketika memandu yang perlu dipatuhi. Bagaimanapun, menurut kajian seorang professor bernama Dr. Uttar Prakasa Nair serta kumpulan penyelidik dari ADR–Centric Juridical University, New Delhi mendapati yang lampu isyarat sebenarnya merupakan penyebab sebenar kepada masalah kemalangan jalan raya.

Menurut laporan beliau yang telah diterbitkan dalam jurnal 'Road Safety of Technical Driving Efficiencies in New Delhi Road,' kajian beliau membuktikan yang pemandu kereta yang meminimakan penggunaan lampu isyarat belok bakal mendapat beberapa faedah yang baru saja dibuktikan hasil kajian beliau.

Dengan mengambil sejumlah 380 orang responden, kajian beliau mendapati mereka yang tidak memberikan lampu isyarat mempunyai tenaga yang lebih untuk melakukan kerja lain yang diperlukan. Lebih daripada separuh responden berkata mereka mampu berjaga lebih lama untuk menyiapkan kerja di pejabat sementara bagi yang gemar memberikan isyarat, kebanyakannya tidak mampu melakukan kerja lebih masa.

Apabila responden dihantar untuk mengkaji kekenjaran otot tangan mereka, 73% daripada mereka yang tidak gemar memberikan isyarat didapati mempunyai kualiti otot. Kualiti otot mereka diukur dengan menggunakan kajian mengangkat beban berat maksima dan didapati mereka yang tidak memberikan isyarat mampu mengangkat secara purata 15 kilogram lebih beban.

Bantuan penyelidik dari Electrical and Electric Eel Faculty, ADR–Centric Juridical University pula membantu mengkaji ketahanan usia mentol yang digunakan oleh responden. Kesemua responden dimestikan untuk menggantikan mentol lampu isyarat sedia ada dengan mentol baru pada kereta mereka. Di dapati dengan meminimakan penggunaan lampu isyarat, diramalkan yang tahap ketahanan mentol mereka yang jarang memberi isyarat akan dapat berfungsi 2 tahun lebih lama jika dibandingkan dengan mereka yang gemar memberi isyarat. Dengan penjimatan sebanyak 150 rupee (RM10.15) ini membantu meningkatkan taraf ekonomi masyarakat.

Dalam kajian yang sama, aspek psikologi juga cuba diberikan penekanan. Didapati yang lampu hijau isyarat yang berkelip setiap kali isyarat dibuka sebenarnya mampu menghasilkan tekanan emosi pada pemandu. Dr.Naik menyifatkan perkara itu sebagai "unconcious hallucination" atau halusinasi tanpa sedar. Majoriti pemandu yang terdedah kepada lampu hijau isyarat berkelip tersebut selama lebih lebih 30 saat setiap kali memandu didapati akan mengalami mimpi ngeri dalam kadar yang lebih kerap berbanding mereka yang tidak memberikan isyarat.

Dalam satu kajian sambungan yang dijalankan, beberapa orang respon diletakkan sebagai pemandu untuk mengekori pemandu di depan untuk jarak 30 kilometer atau 20 minit melalui jalan-jalan di New Delhi, mana satu dicapai dahulu. Kebanyakan pemandu yang mengekori di belakang dilaporkan mempunyai tahap awareness atau kesediaan yang lebih tinggi jika mereka mengekori pemandu yang tidak gemar menggunakan lampu isyarat.

Tahap kesediaan yang tinggi itu membuatkan jantung pemandu yang mengekori bedegup lebih laju serta mereka mempunyai daya intuisi yang lebih cekap. Dilaporkan dalam jurnalnya, Dr.Nair menyifatkan pemandu yang tidak gemar memberi isyarat seolah-olah menjadi jurulatih tidak rasmi pada pemandu yang memandu di belakang mereka. Ini membuatkan pemandu di belakang mempunyai tahap kesihatan yang lebih baik kerana kadar degupan jantung yang kerap berlaku membuatkan mereka seolah sentiasa bersukan ketika memandu kereta.

Kepada golongan yang tidak gemar memberikan lampu isyarat di atas jalan raya, kami harapkan kajian ini membuktikan yang tindakan anda selama ini, kini sudah ada asas daripada segi saintifik pula tu. Kami di Iluminasi ingin memohon jika kami pernah menyumpah anda selama ini kerana kami tidak berada di tempat anda.Maafkan kami, pemandu yang tak gemar bagi signal. Anda terbukti menyumbang kepada masyarakat.


Keistimewaan serta perkara sunnah dan adab pada hari Jumaat

Hari Jumaat merupakan hari yang istimewa kerana ia merupakan penghulu segala hari. Hari Jumaat mempunyai kelebihan berbanding dari hari-hari lain. Jumaat dinamakan sebagai ‘Saidul aiyam’ iaitu penghulu segala hari (sebaik-baik hari)

Terdapat sebuah hadis mengenai hari jumaat, dari Abu Hurairah r.a  katanya Rasulullah SAW bersabda : "Kita (umat Muhammad) adalah yang terakhir (datang ke dunia) tetapi yang terdahulu (diadili) pada hari kiamat. Kita adalah yang paling dahulu masuk syurga, padahal mereka diberi kitab lebih dahulu daripada kita sedangkan kita sesudah mereka. Kita diberikan petunjuk oleh Allah akan kebenaran yang mereka perselisihkan itu yang Allah telah tunjukkan kepada kita iaitu Hari Jumaat. Maka hari ini (Jumaat) adalah untuk kita. Besok (Sabtu) untuk kaum Yahudi dan lusa (Ahad) untuk kaum Nasrani."

Jumaat merupakan hari berkumpulnya umat Islam di seluruh dunia di masjid-masjid mereka untuk mendengar dua khutbah Jumaat yang mengandungi kata-kata nasihat, hal ehwal semasa, peringatan , wasiat bertaqwa serta doa yang disampaikan oleh khatib dan seterusnya mengikuti solat Jumaat. Solat Jumaat dua rakaat yang difardhukan kepada seluruh umat Islam juga membuktikan bahasawa hari itu adalah hari yang mulia yang perlu di ambil manfaat untuk mendapat ganjaran setiap amal ibadat yang dilaksanakan. Beruntunglah kepada negeri-negeri yang bercuti pada hari Jumaat kerana mereka ada masa untuk melakukan persediaan awal sebelum solat Jumaat di masjid.

Rasulullah  صلى الله عليه وسلم bersabda: “Sesiapa hadir solat Jumaat pada saat pertama, dia umpama berkorban seekor unta; Sesiapa hadir solat Jumaat pada saat kedua, dia seperti berkorban seekor lembu; Sesiapa yang menghadiri solat Jumaat pada saat yang ketiga, dia seperti berkorban seekor kibas; Sesiapa hadir solat Jumaat pada saat keempat, dia seperti memberi hadiah seekor ibu ayam, dan Sesiapa hadir solat pada saat kelima, dia seolah-olah memberi hadiah sebiji telur.

Rebutlah ganjaran pahala dengan melakukan mengamalkan sunnah dan adab pada hari Jumaat. Semoga hari Jumaat ini menjadikan kita insan yang bertakwa dan beristiqamah dalam melakukan amal ibadat kepada Allah SWT pada setiap masa.


Bolehkah Kita Minum Terus Air Dari Paip?

Berjalan di mana-mana sekarang ini pasti ada penjual penapis air menegur untuk cuba menjual produk mereka.

Semakin lama semakin banyak pula pakej penapis air ditawarkan dari jenama-jenama yang dikatakan pakar dalam bidang penapisan air. Ramai juga pelanggan mereka nampaknya kerana semakin ramai ejen yang menjual produk tersebut.

Walaupun begitu, pernahkah kita terfikir apa keperluan penapis air itu di rumah kita? Berikut adalah beberapa jawapan yang telah dikongsikan oleh pihak Syabas yang telah saya ekstrak dan ringkaskan untuk menjelaskan kepada masyarakat adakah benar keperluan penapis air itu di rumah kita? Adakah itu semua hanya strategi pemasaran? Apa penjelasan sebenar? Banyak persoalan kan? Jom kita baca.

Kita melaksanakan standard National Standard for Drinking Water Quality (Versi kedua Januari 2004) yang diadaptasi dari standard WHO untuk taraf kualiti air minuman.

Ya. Klorin digunakan untuk membasmi kuman di dalam air. Amaun yang digunakan adalah selamat untuk kegunaan kita dan sekadar untuk membunuh kuman dalam air.

Ya. Tidak ada kajian setakat ini yang membuktikan kehadiran florida dalam air mampu menyebabkan kanser, kerosakan buah pinggang atau penyakit tulang. Sebaliknya, dalam dos yang betul, florida mampu mencegah penyakit kaviti gigi.

Itu adalah lebihan aluminium, besi dan manganese yang akan dialirkan di dalam air jika berlaku kerja baik pulih perpaipan. Ia juga mungkin menunjukkan sistem perpaipan di rumah/bangunan anda sudah perlu diganti.

Jawapannya, YA. Walaupun begitu, jika terdapat kesan seperti yang dinyatakan dalam soalan no.4, lebih baik pemeriksaan dilakukan.

Adalah menjadi tanggungjawab pengguna untuk memastikan penyelenggaraan perpaipan dalam premis rumah mereka. Dapatkan senarai tukang paip yang berdaftar dari laman web SPAN untuk maklumat lanjut.

Bergantung kepada materialnya. Jika sistem menggunakan besi, 5-10 tahun. Untuk sistem yang menggunakan high density polythylene (HDPE) atau dalam bahasa mudahnya plastik, 15-20 tahun.

Sebenarnya, pihak SYABAS TIDAK MENGGALAKKAN kita memasang penapis air pada kedudukan selepas meter air. Apabila penggunakan penapis air sebegitu digunakan, ini akan mengurangkan kewujudan Free Residual Chlorine (FRC) yang tugasnya adalah menghalang pembentukan bakteria dalam tangki air di mana airnya tidak bergerak. Ini akan menyebabkan kegatalan kulit.

Pihak SYABAS mencadangkan jika pengguna merasa ada keperluan penapis air, gunakan penapis air yang berdekatan dengan kawasan sinki.

Tidak ada jaminan kerana penapis air termasuk dalam kawalan pihak pengeluar produk yang termasuk dalam bidang kuasa KPDNKK. Ini juga termasuklah kualiti air yang dibekalkan oleh mesin layan diri 20 sen yang menggunakan sistem dispenser untuk bekalan air. Pihak pengguna perlu mengawasi kualiti air yang dibeli dari mesin seumpama itu.

Jelas dah garis panduan sebenar penggunaan penapis air di negara kita? Harapan saya agar panduan ringkas ini dapat membantu serba sedikit menjawab beberapa persoalan yang bermain di minda anda semua, apatah lagi apabila kita selalu risau melihat air yang sampai ke rumah kita.


Anda Takut Selipar Hilang Masa Solat Jumaat? Ini Tips Mengelakkannya.

Salah satu benda paling spoil sekali yang boleh terjadi kepada kita adalah selipar atau kasut hilang selepas solat Jumaat atau solat Hari Raya di masjid. Masa kita tengah solat, senang hati saja geng pencuri ni buat kerja. Memang tak takut azab.

Kita datang dengan selipar atau kasut yang hensem, tapi bila balik, terpaksa pula menapak di atas jalan tar yang panas. Takkanlah nak curi selipar orang lain pula sebagai pengganti, kan?

Kadang-kadang, selipar yang kita pakai disalahsangka sebagai selipar tandas, lalu 'dipinjam' oleh hamba Allah yang nak ambil wuduk. Malangnya, hamba Allah tadi tak pandai pula nak letak balik selipar tadi di tempat asalnya semula.

Jangan ingat selipar yang tak seberapa itu boleh selamat. Yang smart kena curi, yang buruk kena pinjam tanpa kebenaran pula.

Jadi, untuk mengelakkan selipar 'disebat', berbagai cara dipraktikkan. Ada yang sanggup memasukkan selipar ke dalam beg plastik dan membawanya ke tempat solat. Ada pula yang terpaksa sembunyikan selipar di dalam loker, di dalam pasu atau di celah rimbunan pokok.

Cara yang paling mudah untuk mengelakkan selipar atau kasut anda dicuri atau dipinjam tanpa kebenaran adalah dengan meletakkan sebelah kiri dan sebelah kanan hakmilik anda tadi secara berasingan.

Satu belah diletakkan di tempat biasa, satu belah lagi diletakkan jauh sedikit. Jangan diletakkan di bersama-sama. Mungkin sebelah selipar anda boleh diletakkan bersama-sama selipar hadirin yang lain manakala sebelah lagi diletakkan di atas rak.

Cara ini membuatkan 'peminjam' selipar anda yang perlu bertindak pantas 'meminjam' selipar anda kehilangan masa yang berharga kerana terpaksa mencari sebelah lagi yang tidak kelihatan. Jadi, dia terpaksa mencari sasaran lain yang lebih mudah.

Untuk 'peminjam' yang ingin menggunakan selipar anda untuk mengambil wuduk, dia juga pasti berasa janggal untuk memakai sebelah sahaja selipar anda dan dipasangkan dengan sebelah lagi selipar 'mangsa' lain. Jadi, selipar anda pasti terselamat.

Untuk yang lebih advanced, sekiranya anda datang ke masjid bersama kawan anda, tukarlah sebelah selipar anda suka sama suka dan kemudiannya masuk ke masjid mengikut pintu yang berlainan. Selepas selesai solat, tukar semula.

Mudah, kan? Rasanya, selamat tak selipar anda kalau buat macam ni? Jangan lupa untuk SHARE tips yang awesome ini dengan kawan-kawan.


Bersatu sifarkan budaya buli di kalangan pelajar sekolah

Buli membawa maksud masalah yang meliputi kegiatan seperti memeras ugut, menghina, mengejek, menunjuk isyarat lucah, menumbuk, memaki dan sebagainya yang dilakukan oleh seseorang terhadap pemangsanya. Memang tidak boleh dinafikan bahawa zaman ini, kes buli yang berlaku di sekolah semakin berleluasa dan menjadi-jadi. Perkara ini telah mencapai satu tahap yang amat membimbangkan pelbagai pihak seperti pihak sekolah, ibu bapa, kerajaan, masyarakat dan lain-lain lagi.

Menurut satu kajian, kes buli ini menjadi semakin meningkat pada setiap tahun dalam kalangan pelajar dan semakin serius masalahnya. Dari mana datang punca berlakunya kes buli ini? Terdapat beberapa punca yang telah dikenal pasti sebagai penyumbang kepada masalah kes buli ini, diantaranya kerana kekurangan penghayatan nilai-nilai agama yang menyebabkan seseorang pelajar itu terjebak dalam kes buli. Sesetengah dari mereka sanggup berbuat demikian hanya untuk mendapatkan perhatian orang lain dan menunjukkan kekuatannya kepada orang lain.

Selain itu, ibu bapa yang kurang memberikan belaian kasih sayang dan perhatian terhadap anak-anak juga menjadi punca kes buli ini berlaku. Ibu bapa yang selalu sibuk mencari duit dan bersikap materialistik telah mengabaikan tanggungjawab mereka terhadap anak mereka. Di samping itu, anak-anak ini mudah terpengaruh dengan tindakan rakan sebaya. Jika kawan-kawannya merupakan seorang pembuli, tidak mustahil anak tersebut  juga akan terjebak perbuatan kawannya itu. Pengawasan yang longgar di sekolah juga menjadi punca banyaknya kes buli, mereka melihat ini sesuatu peluang untuk mereka terus melakukan aktiviti buli di sekolah.

Terdapat 4 kategori buli yang perlu anda tahu iaitu buli fizikal,buli isyarat,buli bahasa dan juga buli perhubungan. Buli fizikal ini berlaku jika mangsa tersebut diganggu,dipukul dan dicederakan anggota badan mangsa oleh pembuli. Manakala buli isyarat bererti apabila si pembuli itu melakukan isyarat jari berunsur lucah atau jenayah dan juga menjeling kepada mangsa. Buli bahasa pula bermaksud pembuli tersebut mengejek,menyindir dan menjatuhkan maruah mangsa di hadapan rakan-rakan. Di zaman teknologi ini, jika pelajar menerima sms atau mesej wechat yang berunsur lucah dan negetif ia diklasifikasikan juga sebagai buli bahasa.  Manakala yang terakhir iaitu buli perhubungan berlaku apabila pembuli tersebut meniru suara mangsa,memulau rakan dan juga mengumpat untuk memburukkan mangsa.

Jika anda dibuli oleh rakan anda atau pembuli disekolah mahupun diluar kawasan sekolah, anda jangan panik dan jangan takut untuk memberitahu perkara ini kepada rakan baik anda, melaporkan kepada guru disiplin atau guru kaunseling dan cerita kepada ibubapa tentang kejadian buli yang berlaku terhadap diri anda. Para pelajar juga boleh melaporkan kes buli kepada pihak Kementerian Pelajaran Malaysia dengan menghubungi talian 03-8000 8000. Perlu di ingatkan bahawa perbuatan buli amat memberi kesan yang sangat mendalam kepada mangsa. Pembuli juga boleh dikenakan tindakan undang-undang dari pihak sekolah dan juga polis.

Hapuskan budaya buli, semaikan budaya bermuafakat. Katakan tidak kepada buli, terima kasih kepada anda kerana tidak menjadi pembuli.


5 kes bunuh diri dikalangan haiwan kerana tekanan dan kemurungan

Kes 'bunuh diri' sudah tidak asing lagi bagi kita sekarang. Hal ini kerana sudah banyak kes ini dilaporkan di paparan muka surat khabar mahupun televisyen. Antara sebab berlakunya kes bunuh diri ini adalah kerana masalah kewangan, pekerjaan, pergaulan dan sebagainya. Namun begitu, tidak pernah terlintas di fikiran kita bahawa haiwan atau binatang juga mampu membunuh diri seperti manusia. Mereka tidak dikurniakan akal seperti manusia, sepertimana manusia yang ada akal dan nafsu. Mereka cuma ada nafsu atau keinginan sahaja. Persoalan mengapa haiwan juga mampu bertindak untuk bunuh diri masih dalam kajian.

Di New Zealand, sebanyak 61 ekor ikan paus telah membawa diri mereka ke pantai tetapi hanya terdapat 18 ekor sahaja yang masih hidup. Walaupun mereka masih hidup, namun keadaan mereka ketika waktu itu seperti sudah tiada semangat untuk hidup menyebabkan pihak doktor terpaksa memberi suntikan 'Euthanasia'. Kes ini berlaku pada tahun 2011 yang lalu. Punca mereka membuat demikian masih tidak diketahui tetapi berkemungkinan besar mereka berasa sudah tidak mampu untuk meneruskan hidup di lautan.

Kes ini berlaku pada 40 tahun yang lalu di mana Ric O'Barry pemilik salah seekor dari ikan lumba-lumba kesayangannya iaitu Kathy melihat sendiri bagaimana ia membunuh diri. Dia menjelaskan bahawa Kathy sangat murung mungkin disebabkan ia tidak dapat hidup bebas di lautan. Kita tahu bahawa ikan seperti paus dan lumba-lumba adalah sejenis mamalia yang mampu menahan nafas yang sangat panjang. Tetapi dalam kes ini, Kathy berenang ke arah tuannya untuk melihat tuannya buat kali terakhir dengan mengambil nafas satu kali lalu menghembuskan dan tenggelamkan dirinya.

Pada tahun 1845 yang lalu, Illustrated London News telah melaporkan tentang seekor anjing hitam baka Newfoundland yang ditemui mati di dalam kolam. Pemiliknya menjelaskan bahawa sudah banyak kali dia menolong untuk mengangkat anjing kesayangannya tetapi pada masa yang sama ia tetap hendak terjun kembali dan tenggelamkan dirinya lagi. Sampai akhirnya pemiliknya mengangkat dan ia sudah tidak bernyawa lagi.

Kes ini berlaku pada tahun 2012 yang mana beruang tersebut sengaja tidak mahu makan selama 10 hari dan akhirnya mati. Banyak kejadian seperti ini berlaku di negara China. Hal ini disebabkan tempat kurungan beruang itu sangat kecil bagi mereka yang sudah tentu besar badannya. Mereka dikurung kerana ramai masyarakat di sana masih menggunakan cara tradisi untuk menggunakan hempedu beruang sebagai penawar sakit dan ubatnya dijual dengan harga yang sangat tinggi.

Ini sangat pelik kerana ia berlaku selama tiga hari berturut-turut dan sebanyak 28 ekor lembu ditemui mati kerana terjun bebas dari tebing pada tahun 2009 yang lalu di kawasan pergunungan Alpen, Swiss. Penduduk di situ beranggapan bahawa hal ini mungkin terjadi kerana lembu-lembu ini takut akan bunyi petir yang kuat

Rupanya, baru kita tahu bahawa selama ini banyak haiwan yang sering juga mengalami tekanan hidup dan kemurungan seperti manusia. Oleh itu, jika ada antara kita yang mempunyai haiwan peliharaan, sayangilah mereka dan jangan berlaku kejam terhadap mereka. Mereka cuma perlukan perhatian dari kita. Kalau rasa anda sudah tidak boleh menjaga mereka dengan baik, tolong jangan menyeksa mereka. Tak kira di mana anda terserempak dengan mereka, kasihanilah mereka.


10 sebab kenapa topi keledar sangat penting kepada penunggang motosikal

Anda mesti selalu nampak penunggang motosikal tak pakai topi keledar kan? Seolah-olah sudah menjadi lumrah kat Malaysia ni. Penunggang-penunggang degil ni sudahlah tak pakai helmet, boleh main telefon sambil tangan yang sebelah lagi terhoyong-hayang cuba memandu lurus.

Ada yang lebih degil, bawa anak tiga, empat orang membonceng di hadapan dan belakang - kesemuanya tanpa toli keledar. Kalaupun anda tak sayang nyawa sendiri, nyawa anak-anak pun takkanlah tak sayang juga?

Berikut kami kongsikan 10 gambar topi keledar yang buat anda 'tak nak' pakai helmet sampai bila-bila:

Kalau anda tetap berkeras hati tak nak pakai juga topi keledar lepas tengok semua gambar ini, mungkin anda boleh jual sajalah motor anda. Anda tak layak pun bawa motosikal mahupun basikal.


Kenapa ahli sukan selalu gigit pingat apabila bergambar?

Anda mungkin selalu nampak gambar-gambar atlet, olahragawan dan ahli sukan dengan aksi menggigit pingat yang dimenangi kan? Tapi tahukah anda apa sebabnya mereka berbuat demikian?

Jika kita melihat sejarah, pada zaman dahulu, memang menjadi kebiasaan orang untuk cuba menggigit logam berharga bagi mengelakkan logam tiruan. Menurut David W. Lange daripada Persatuan Jaminan Numismatik, pemungut wang akan menggigit syiling emas untuk menguji ketulenan dan keasliannya. Emas merupakan logam yang lembut dan akan menunjukkan kesan fizikal apabila diberikan tekanan.

Kalau kita kecilkan skop pada sukan Olimpik sahaja, ia berbeza pada setiap kejohanan kerana bergantung pada harga emas. Menurut Forbes, kali terakhir sukan Olimpik memberikan pingat emas tulen 100% adalah pada tahun 1912. Tapi pingat yang dibuat hanyalah bersaiz kecil sahaja. Selepas itu, kesemua pingat hanya merupakan campuran pelbagai logam.

Pada tahun lepas di Rio, setiap ketul pingat emas hanya mengandungi 6 gram emas, iaitu 1.2% sahaja dari berat pingat. Selebihnya merupakan logam perak dengan ketulenan 92.5%.

Sekiranya setiap ketul pingat seberat 500 gram itu dibuat menggunakan emas tulen, ia akan bernilai USD22,000 (RM95,623) setiap satu. Agak-agak organisasi manalah yang baik hati nak taja buat 812 ketul pingat.

Sebenarnya bukan atlet yang nak sangat pun posing sebegitu. Menurut David Wallechinsky, presiden Persatuan Ahli Sejarah Olimpik Antarabangsa, ia hanya dilakukan untuk memuaskan hati jurugambar sahaja. Aksi menggigit pingat ini seperti sudah menjadi satu obsesi di kalangan jurugambar kerana ia dianggap sebagai satu gaya ikonik.

Fenomena menggigit 'kemenangan' ini bukan hanya terhad kepada pingat, malah Rafael Nadal pun selalu menggigit trofi kemenangannya!


Seorang datuk jana pendapatan RM1.74 juta dengan mengitar semula surat khabar lama

Seorang warga emas dari Amerika Syarikat telah berjaya menjana pendapatan sebanyak USD400,000 (RM1.74 juta) hanya dengan mengitar semula surat khabar dan majalah selama 32 tahun.

Johnny Jennings memulakan amalan kitar semulanya hanya untuk mendidik anak lelakinya yang masih kecil, Brent Jennings, tentang tabiat kewangan yang baik. Ketika itu, pasangan anak dan ayah ini mula mengumpulkan surat khabar dan tin kosong untuk dijual dan hasil jualan dimasukkan terus ke dalam akaun simpanan.

Menurut Brent, mereka meneruskan amalan itu sehinggalah beliau menjangkau usia 17 tahun. Beberapa tahun selepas itu, wang simpanan hasil kitar semula telahpun cukup untuk membiayai bayaran muka rumah pertama Brent pada tahun 1985.

Walaupun Brent telah dewasa dan kini mempunyai keluarga sendiri, ayahnya tidak pernah berhenti mengitar semula. Kesemua jiran tetangga juga turut membantu Johnny dengan menghantar buku, makanan, pakaian dan pelbagai barangan terpakai ke rumah Johnny.

Setiap hari, rutin Johnny adalah mengumpulkan surat khabar dari peniaga-peniaga tempatan dan gereja kemudian menghantarnya ke pusat kitar semula. Sehingga kini, dianggarkan Johnny telah menjual sebanyak 4 juta kilogram surat khabar keseluruhannya. Berikut laporan yang disimpan oleh Johnny bagi tahun 2016 sahaja:

Johnny memilih untuk mendermakan kesemua wang terkumpulnya ke arah kebajikan. Setiap sen hasil jualan disalurkan ke Rumah Kanak-kanak dan Keluarga Georgia yang membantu kanak-kanak bermasalah dan hidup susah. Johnny memilih untuk membantu rumah kanak-kanak itu kerana beliau pernah berhadapan dengan kisah menyayat hati di situ ketika beliau berumur 18 tahun.

Ketika Johnny melawat rumah anak yatim itu, tiga orang budak lelaki tiba-tiba telah memeluk kaki Johnny sambil memintanya untuk menjadi 'ayah' mereka. Sejak itu, Johnny merasakan ia telah menjadi tanggungjawabnya untuk memberikan pakaian, makanan dan apa sahaja yang mereka perlukan di situ.

Setiap tahun, Johnny akan menghantar sekeping cek kepada rumah anak yatim itu. Cek-cek yang telah dihantar bernilai dari USD10,000 sehinggalah USD35,000.

Brent amat berbangga mempunyai ayah seperti Johnny. Johnny bukan sahaja merupakan ayahnya, malah beliau juga ayah kepada ribuan kanak-kanak lain di Georgia.

Warga emas itu kini masih aktif mengitar semula sambil menderma. Walaupun baru-baru ini beliau mengalami strok kecil sebanyak dua kali, ia masih tidak mematahkan semangat beliau untuk mengitar semula. Beliau masih meneruskan aktiviti sejurus sahaja pulang dari hospital.

Johnny berharap kesihatannya sentiasa baik agar beliau masih boleh meneruskan membuat amal sehingga ke akhir nyawa. Menurut beliau, masa dan wang adalah tidak penting, apa yang paling penting menurut Johnny,  "Jika anda ada sesuatu untuk diberi, berikanlah saja pada mereka yang lebih memerlukan."


Saya Minat Perubatan Tapi Biasiswa Saya Hanya Untuk Perakaunan - Kisah Tan Sri Dato' Azman Hashim

Tan Sri Dato' Azman Hashim merupakan nama yang cukup sinonim dengan salah sebuah bank di negara kita iaitu Ambank. Berstatus sebagai seorang billionaire, beliau adalah salah seorang anak Melayu yang berjaya menempatkan diri mereka dalam kalangan senarai paling kaya di Malaysia.

Apabila ditanya apa rahsia beliau, beliau menjawab teknik beliau adalah pelaburan. Bukan pelaburan wang, tetapi pelaburan logam bernilai seperti emas dan perak. Bagaimana kisah hidup beliau sehingga berjaya menjadi salah seorang anak Melayu paling berjaya? Mari kita rungkaikan.

Tan Sri Dato' Azman dilahirkan pada bulan Julai 1939 di Kampung Baru, Kuala Lumpur.Ayahnya, Encik Hashim berkhidmat sebagai juruteknik sementara ibunya, Zabedah Shahid pemenang anugerah ibu miithali peringkat nasional bagi tahun1988, bertugas sebagai guru dan mempunyai 13 orang adik beradik, Tan Sri adalah anak ketiga.

Beliau mendapat pendidikan awal di Malay's Boys School, Setapak dan meneruskan pendidikan di Sekolah Methodist Boy's School di Sentul. Beliau menamatkan persekolahan dengan kelulusan Senior Cambridge pada usia 15 tahun sekitar tahun 1954. Kemudian terpilih sebagai salah seorang pemegang biasiswa Yayasan Colombo yang membolehkan beliau menyambung pendidikan di Australia dalam bidang perakaunan, walaupun pilihan utamanya adalah untuk menyambung pengajian dalam bidang perubatan.

Ts Dato' Azman ditawarkan peluang untuk berkhidmat dengan sebuah firma bernama Messrs O L Haines & Co. (Chartered Accountants) di Perth, sehingga tahun 1960. Tamat pengajian, beliau mula menabur bakti bersama Bank Negara Malaysia sehingga bulan Mei 1964 dan beliau mengambil keputusan untuk berkahwin dengan YM Tunku Arishah Tunku Maamor.pada 3 Mac 1963 Bosan dengan pekerjaan di BNM, beliau engambil keputusan untuk memulakan firma perakaunannya sendiri dengan rakan kongsi lalu tertubuhnya Azman & Co yang kemudiannya menjadi Azman Wong Salleh & Co (Chartered Accountants).

Ketika masih di firma perakaunan beliau, Malayan Banking Berhad melantik Tan Sri sebagai Pengarah semenjak tahun 1966 dan seterusnya, beliau mengambil keputusan untuk meninggalkan firmanya dan menyertai Malayan Banking Berhad sebagai Pengarah Eksekutif Ketika beliau menyertai Malayan Banking sepenuh masa, Malayan Banking sedang menghadapi masalah yang memerlukan kepakaran beliau lalu beliau bersetuju untuk meredakan ribut yang melanda Malayan Banking dengan menjual semua sahamnya dalam firma perakaunannya dan mengambil potongan gaji sebanyak 50 peratus.

Ketika di Malayan Banking, beliau berjaya menjadi Malayan Banking sebagai bank terbesar di Asia Tenggara, memperkenalkan sistem pengurusan perbankan berkomputer dan seterusnya menjadi batu asas kepada Maybank yang kita dapat lihat sekarang ini. Selama 10 tahun berkhidmat untuk Malayan Banking membuatkan Tan Sir Dato' Azman memerlukan cabaran baru. Kepakarannya mengemudi kembali Malayan Banking menjadi gergasi perbankan mendorong Kwong Yik Bank Berhad untuk mengambil beliau di bawah bumbung mereka sehingga tahun 1982.

Tahun 1982 menjadi tahun bertuah buat Tan Sri Azman apabila beliau mula berjinak-jinak dengan dunia korporat dan pasaran saham. Beliau memulakan langkah dengan membeli 40% kepentingan sebuah syarikat bernama Taiping Textiles yang dijenamakan menjadi Arab Malaysian Development Berhad atau AMDB dan seterusnya menjadi pemilik kepada Arab-Malaysia Development Bank Berhad yang dinamakan sebagai Arab Malaysian Merchant Bank (AMMB).

"Taiping Textiles akan sentiasa kekal dalam kenangan saya," kata Tan Sri. "Itulah pendedahan awal saya dalam dunia korporat."

Bermula tahun 1985, tragedi datang bertimpa-timpa pada beliau. Beliau menghadapi krisis kewangan buat kali pertama apabila berlakunya kejatuhan nilai hartanah yang teruk menyebabkkan kerugian yang besar berjumlah sekitar 400 juta terpaksa ditanggung. Untuk membantu mengawal kerugian, beliau terpaksa menurunkan kadar sewa premis di bangunan ibu pejabat Arab-Malaysian yang terletak di Kuala Lumpur. Penawaran harga 1.50 satu kaki sewa sebulan berbanding harga biasa 5 ringgit sebulan membantu pengurangan kerugian. Beliau juga memperkenalkan insentif percuma sewa 3 bulan untuk penyewa membuatkan kawalan ke atas nilai kerugian mengalami kesan positif.

Berkat kerja keras beliau, Tan Sri Dato' Azman terpilih sebagai Tokoh Bank Terbaik Asia oleh majalah Asian Finance pada tahun 1986 tetapi nasib tidak baik dan malang tidak berbau, beliau mengalami kemalangan jalan raya yang dahsyat pada tahun 1989. Walaupun begitu kerana kecekalan dan semangat beliau, beliau masih tetap meneruskan kerjanya dari hospital pada ketika itu. Beliau seterusnya terpilih sebagai pemenang anugerah Ahli Perniagaan Terbaik Asean 1993.

Krisis lebih besar melanda beliau adalah krisis ekonomi 1997 yang membuatkan banyak bank terpaksa gulung tikar atau digabungkan dengan bank-bank lain. "Kami sedang ditimpa masalah, bank kami memang mencatatkan keuntungan tetapi keuntungan itu akan berkurangan," kata beliau pada ketika krisis itu berlaku.

Dengan merosotnya nilai pasaran hartanah dan kenaikan hutang yang terpaksa ditanggung, AMMB hampir menjadi anak syarikat Affin Holding Group atas dasar penggabungan bank yang dilaksanakan oleh Bank Negara Malaysia pada ketika itu untuk menangani krisis. Menggunakan kepakaran yang ada serta jaminan yang beliau akan berjaya mengemudi AmBank melalui krisis tersebut, AMMB dilantik oleh Bank Negara sebagai salah satu bank induk yang akan menjadi pemangkin kepada proses menangani krisis yang sedang dihadapi. Sebagai salah sebuah bank induk, AMMB bukan saja berjaya mengharungi krisis malah berjaya melebarkan penguasaan dengan menjadikan MBF FInance Berhad anak syarikat kepada kumpulan perbankan AmBank.

Terkenal dengan jolokan Singing Banker, belia memilih hobi untuk berehat dengan menyanyi dan juga gemar meluangkan masa bermain golf, menunggang kuda, memandu bot, kereta berkuasa tinggi dan juga sukakan aktiviti selaman skuba. Beliau yang disenaraikan oleh majalah Forbes sebagai lelaki ke 11 terkaya di Malaysia gemarkan lagu daripada Michael Buble, Celine Dion dan Elton John selain lagu-lagu klasik era dia membesar.

Pada 25 Januari 2017, Tan Sri Dato' Azman Hashim, yang kini berumur 78 tahun mengumumkan yang dalam tempoh 2 tahun, beliau akan melaksanakan pelan persaraan untuk kesemua jawatan yang disandang selama ini melibatkan AMMB Holdings Bhd tetapi akan tetap bertindak sebagai Pengerusi dan pemegang saham bagi AMMB Holdings Bhd.

Apabil melihat semua kariernya sebagai salah seorang tokoh korporat paling berpengaruh di Malaysia, Tan Sri Azman berkata yang semuanya itu bukan berlaku dengan kebetulan, semuanya dah dia rancang dengan bantuan Ilahi.

"Pada ketika saya bermula dengan Bank Negara, saya sebenarnya mempunyai tawaran lain dengan sebuah syarikat bernama CDC, syarikat luar yang terlibat dalam perladangan," kata beliau. "Bagaimana pun, pada era itu, 1960-an, untuk seorang anak muda Melayu, lebih baik kita cuba untuk mendapatkan kerja dalam sektor awam terlebih dahulu. Kalau tak berjaya, baru cuba sektor swasta."

"Ayah saya kata Bank Negara adalah pilihan yang baik," sambung beliau.

Selepas hampir 60 tahun terlibat dalam industri perbankan dan 35 tahun membangunkan AmBank menjadi gergasi perbankan di Malaysia, jelas sekali pilihan yang dibuat adalah pilihan yang tepat sekali.